הוועדה המשותפת לוועדת הכלכלה ולוועדת החינוך לדיון בהצעת חוק רשות השידור, כנסת 18, פרוטוקול מספר 4, 2011-05-25 00:00

כרמל שאמה-הכהן: אני פותח את ישיבת ועדת הכלכלה.

כרמל שאמה-הכהן: על-סדר-היום הצעת חוק רשות השידור (תיקון מס' 25), התשע"א-2010.

כרמל שאמה-הכהן: מי מציג את החוק?

אתי בנדלר: הגענו לסעיף 21ב.

יעל כהן: אני מהלשכה המשפטית של משרד ראש הממשלה.

יעל כהן: מקריאה מהחוק: "21.ב ועדת הביקורת א.

יעל כהן: המועצה תמנה מבין חבריה ועדת ביקורת שמספר חבריה לא יפחת משלושה.

יעל כהן: יושב ראש המועצה לא יהיה חבר בוועדת הביקורת.

יעל כהן: ב.

יעל כהן: תפקידה של ועדת הביקורת לעמוד על ליקויים בניהול הרשות ולהציע למועצה דרכים לתיקונים.

יעל כהן: לשם ביצוע תפקידה כאמור, תדון הוועדה בין השאר בדוחות המבקר הפנימי של הרשות בדוחות רואה החשבון המבקר, וכן בנושאים שיובאו לפני בידי המועצה המנהל הכללי או מבקר המדינה.

יעל כהן: דיון כאמור יתקיים תוך התייעצות בין השאר המבקר הפנימי או רואה החשבון המבקר לפי העניין.

יעל כהן: ג.

יעל כהן: ועדת הביקורת תגיש דוח מסכם למועצה.

יעל כהן: ד.

יעל כהן: המבקר הפנימי של הרשות יקבל הודעות על קיום ישיבות ועדות הביקורת ויהיה רשאי להשתתף בהם.

יעל כהן: ה.

יעל כהן: המבקר הפנימי של הרשות רשאי לבקש מיו"ר ועדת הביקורת לכנס את הוועדה לדיון בנושא שפירט בדרישתו ויושב ראש ועדת הביקורת יכנסה בתוך זמן סביר ממועד קבלת הדרישה.

יעל כהן: ו.

יעל כהן: הודעה על קיום ישיבת ועדת הביקורת שבה עולה נושא הנוגע לביקורת הדוחות הכספיים תומצא לרואה החשבון המבקר שיהיה רשאי להשתתף בה".

כרמל שאמה-הכהן: הסבר, בבקשה.

דנה נויפלד: ועדת הביקורת היא ועדה שניתן לה תפקידי של פיקוח וביקורת על המתנהל ברשות.

דנה נויפלד: זה במסגרת המגמה לחזק את שומרי הסף ברשות ואחד מהם זאת גם ועדת הביקורת.

אתי בנדלר: זה כל ההסבר?

אתי בנדלר: אני, למשל, לא רואה שום הוראה בקשר להרכב הוועדה ומי יהיו חבריה.

אתי בנדלר: איזה כשירויות צריכים להיות להם?

יעל כהן: 3 מבין חברי המועצה שהיושב ראש לא יוכל להיכלל בהם, שזה גם מה שמקובל בתאגידים רגילים שיושב ראש דירקטוריון לא יכול להיות בוועדת הביקורת.

אתי בנדלר: אבל איזה כשירויות צריכות להיות?

יעל כהן: לא נקבעו כשירויות מעבר לכשירויות שלהם כחברי מועצה.

יעל כהן: זאת אומרת, לא קבעו אלו מבין חברי המועצה אלא המועצה ניתן לה שיקול למנות.

אתי בנדלר: למשל, בסעיף קטן ב' אתם כותבים שהיא תדון בין השאר בדוחות רואה החשבון המבקר.

אתי בנדלר: הוועדה עדיין לא גמרה את הדיון ולא אישרה את סעיף 14 שמדבר על חברי המועצה והכשירויות שלהם.

אתי בנדלר: אבל, בהתאם למוצע, בפסקה 4, בין חברי המועצה צריכים להימנות 3 נציגי ציבור בעלי מעמד בתחום הכלכלה והניהול.

אתי בנדלר: אעיר גם לגבי זה לכשנגיע.

דנה נויפלד: זאת הערה טובה.

אתי בנדלר: ברור שאם צריכים לדון בדוחות רואה חשבון אז חייב שיהיה מישהו שיש לו כישורים בתחום.

יעל כהן: אפשר לומר שאחד מבין השלושה.

כרמל שאמה-הכהן: המבקרת של רשות השידור נמצאת פה?

קריאה: לא.

מרדכי שנבל: אני מלשכת המבקרים הפנימיים ויש לי התייחסות גם לזה.

דנה נויפלד: ההערה של היועצת המשפטית היא הערה טובה.

דנה נויפלד: אם הוועדה רוצה להכניס נוסח בהתאם, אנחנו נציע נוסח .

דנה נויפלד: לפחות אחד הם יהיה מאותם שלושה.

מרדכי שנבל: רציתי להוסיף מספר דברים לעניין של ועדת ביקורת ואני לוקח מהדוגמה שנמצאת בחוק החברות על הנושא הזה של ועדת ביקורת.

מרדכי שנבל: אחד, מינוי והפסקת כהונה של מבקר פנימי תעבור אישור של ועדת הביקורת.

כרמל שאמה-הכהן: זה לא בסעיף הזה.

מרדכי שנבל: זה משתלב בוועדת ביקורת כחלק מהתפקידים שלה.

מרדכי שנבל: הנושא השני הוא שתכנית העבודה וגם דוחות הביקורת הפנימית יעברו – לא רק רואה חשבון ומבקר גם דוחות ביקורת פנימית יעברו דרך ועדת הביקורת.

דנה נויפלד: זה כתוב.

דנה נויפלד: אני ארחיב מה עושה ועדת הביקורת.

דנה נויפלד: מעבר לעובדה שהיא דנה בליקויים בניהול הרשות היא גם דנה בדוחות המבקר הפנימי של הרשות, היא גם דנה בדוחות של רואה החשבון המבקר.

מרדכי שנבל: איפה זה כתוב?

דנה נויפלד: זה כתוב ב-21ד(ב) שאומר: "תפקידה של ועדת הביקורת, בין היתר, לדון גם בדוחות של המבקר הפנימי, בדוחות רואה החשבון המבקר וכן בנושאים שיובאו בפניה בידי המועצה המנהל הכללי או מבקר המדינה".

אתי בנדלר: מה עם דיונים יזומים על ידי הוועדה?

יעל כהן: זה הרישא של אותו הסעיף: "לעמוד על ליקויים בניהול הרשות".

אתי בנדלר: זה התפקיד באופן כללי אבל במה היא תדון?

יעל כהן: בין השאר היא תדון - - -

אתי בנדלר: את זה לומדים מתוך המילים "בין השאר"?

אתי בנדלר: אולי צריך לכתוב "ברחל בתך הקטנה"?

מרדכי שנבל: עדיף לכתוב בבירור ולא בין השאר, כי אחרת כל אחד יכניס מה שנראה לו.

מרדכי שנבל: אני מדבר גם על הדוחות אבל גם על תכנית העבודה.

דנה נויפלד: יש התייחסות לתוכנית העבודה.

דנה נויפלד: כשנגיע לסעיף המבקר הפנימי יש שם התייחסות.

שרית שפיגלשטיין: הדוחות זה התוצר של תכנית העבודה.

שרית שפיגלשטיין: אין טעם לדון בתכנית העבודה כשהדוחות הם התוצר של התכנית.

מרדכי שנבל: תכנית העבודה זה תחילת השנה והדוחות בסוף.

דנה נויפלד: יש סעיף ספציפי שמתייחס למבקר הפנימי ולתכנית העבודה שלו, אנחנו נגיע לזה בהמשך.

מרדכי שנבל: אני חושב שצריך לשלב את זה גם בוועדת הביקורת.

מרדכי שנבל: אין טעם שזה לא יהיה כתוב.

מרדכי שנבל: דבר נוסף וגם זה אני לוקח מחוק החברות כדוגמה.

מרדכי שנבל: השאלה היא האם ועדת ביקורת תדון בעסקים וקשרים שיש לבעלי עניין או לממלאי תפקידים ברשות השידור כאשר הם מעורבים בהתקשרות עם גורמי חוץ, מה שנקרא, עסקאות עם בעלי עניין .

דנה נויפלד: בחוק החברות, אחד התפקידים של ועדת ביקורת זה לאשר עסקאות מסוג מסוים שנקראת "עסקאות עם בעלי עניין בחברה".

דנה נויפלד: בחברה ציבורית יש בעל שליטה שיש לו לפעמים גם עניינים אחרים.

דנה נויפלד: העסקאות האלה אינן אסורות ובלבד שהן עברו את מערך האישורים שחוק החברות קובע.

דנה נויפלד: ברשות השידור אין לנו בעלי מניות ולכן במובן הזה אין מצב לאשר עסקאות שטעונות אישור.

דנה נויפלד: אם יש ניגוד עניינים לא ניתן לאשר עסקאות כי העסקאות האלה אסורות ממילא.

דנה נויפלד: לכן אנחנו לא נכנסים בכלל לגדר אישורים של עסקאות שהן אסורות כיוון שהן אסורות.

דנה נויפלד: עסקה שהיא בניגוד עניינים הדירקטור לא יכול להשתתף בכלל בדיון.

דנה נויפלד: חבר המועצה לא יכול להשתתף בדיון לגביה.

מרדכי שנבל: הוא יכול להשתתף אבל בכל זאת צריך לבחון.

מרדכי שנבל: הוא לא משתתף בדיון אבל הוא משתתף בפרוזדור.

דנה נויפלד: לפי ההצעה שלנו גם זה אסור.

דנה נויפלד: תכף יגיע סעיף 21ז ונראה מה קורה בעסקה שלחבר מועצה יש עניין בה.

דנה נויפלד: אני מדברת על סעיף 21ז רבתי.

דנה נויפלד: אסור לו להיות נוכח, אסור לו לקחת חלק ואסור לו גם לטפל בה מחוץ לישיבות הוועדה, לא בתוך ישיבות הוועדה ולא מחוצה להן.

אלי פולק: נדמה לי שהדיון שכרגע היה נובע מזה שלא נאמר בשום מקום מהן הסמכויות של אותה ועדת ביקורת.

איתן כבל: לוועדת ביקורת יש סמכויות כמו כל ועדת ביקורת.

איתן כבל: אין סמכויות מיוחדות במקרה הנדון.

אלי פולק: השאלה האם יש לה סמכויות.

אלי פולק: מה קורה למשל כאשר יש חילוקי דעות בינה לבין מבקרת הרשות?

אלי פולק: מה קורה כאשר ועדת הביקורת רואה שישנם אי סדרים שלא נאמרו בשום מקום?

אלי פולק: מהן הסמכויות?

אלי פולק: היא רק מודיעה על הדברים ובזה זה נגמר?

דנה נויפלד: לא הבנתי איזה סמכויות אדוני מבקש להקנות לה?

אלי פולק: למשל, אם ועדת הביקורת רואה שיש משהו שהיא חושבת שמבקר המדינה צריך להיכנס לעובי הקורה, פנייה שלה למבקר המדינה תחייב אותה.

דנה נויפלד: לא הבנתי.

דנה נויפלד: יש פה אופציה שבה ועדת הביקורת דנה בנושאים שמבקר המדינה העלה בפניה.

אלי פולק: אבל מה קורה עם תוצאות הדיון שלה?

אלי פולק: זה דיון שאחר-כך הולך לפח?

איתן כבל: זה נכון כמעט לגבי כל דבר.

איתן כבל: למשל, ברשות מקומית יש ועדת ביקורת ויש את מבקר הפנים הנחת העבודה - - -

דנה נויפלד: בואו נבהיר.

דנה נויפלד: הפעילות של ועדת הביקורת היא תהיה שקופה במובן הזה שאחר-כך יש דוח שהיא מגישה אותו למועצה.

דנה נויפלד: אז המועצה, כגוף המפקח על הרשות, יכול לפעול בסמכויות שיש למועצה.

אלי פולק: מה לגבי סמכויות שלה לגבות עדות, לקבל חומר?

דנה נויפלד: לא, לא, זאת לא ועדת חקירה.

דנה נויפלד: זאת ועדה שפועלת במסגרת המועצה, שיש לה תפקיד יעודי לבוא ולדון בליקויים שנמצאו בתוך הרשות.

אתי בנדלר: אם כך, אני מבינה שנציגי הממשלה הסכימו לשני שינויים בסעיף זה.

אתי בנדלר: התוספת האחת מתייחסת לסעיף קטן א' בכך שייאמר בה שאחד לפחות מחברי ועדת הביקורת צריך להיות מבין החברים המנויים בסעיף 14א(4).

אתי בנדלר: התיקון השני הוא: ייאמר מפורשות שוועדת הביקורת רשאית ליזום דיון בנושאים שהיא תמצא לנכון.

כרמל שאמה-הכהן: מי בעד הסעיף לרבות השינויים?

כרמל שאמה-הכהן: מי נגד?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: פה אחד.

כרמל שאמה-הכהן: אחמד טיבי לא משתתף.

כרמל שאמה-הכהן: הסעיף הבא.

יעל כהן: "גמול והחזר הוצאות 21ה.

יעל כהן: (א) חבר המועצה שאינו עובד המדינה, עובד גוף מתוקצב או עובד גוף נתמך, זכאי לקבל מהרשות גמול בעבור השתתפות בישיבות המועצה או ועדה מוועדותיה לפי הוראות סעיף קטן (ג), ובלבד שאינו זכאי לקבל, ממקור אחר, תמורה בעבור ההשתתפות.

יעל כהן: (ב) חבר המועצה שאינו זכאי לגמול לפי הוראות סעיף קטן (א), זכאי לקבל מהרשות החזר הוצאות שהוציא לצורך השתתפות בישיבות המועצה או ועדה מוועדותיה לפי הוראות סעיף קטן (ג), ובלבד שאינו זכאי לקבל ממקור אחר החזר הוצאות.

יעל כהן: (ג) השר, בהסכמת שר האוצר, יקבע כללים ותנאים שלפיהם תשלם הרשות גמול או החזר הוצאות לחבר המועצה בהתאם להוראות סעיפים קטנים (א) ו-(ב), ואת שיעוריהם.

יעל כהן: (ד) בסעיף זה, "עובד המדינה", "עובד גוף מתוקצב" ו"עובד גוף נתמך" – כהגדרתם בסעיף 32 לחוק יסודות התקציב, התשמ"ה–1985‏.

יעל כהן: "

כרמל שאמה-הכהן: הסבר קצר.

דנה נויפלד: זה סעיף שדומה כבר לסעיף אחר שדיברנו עליו כבר בהקשר של ועדת איתור.

דנה נויפלד: שם זה היה לוועדת איתור ועכשיו זה לחבר מועצה.

כרמל שאמה-הכהן: מה שינינו שם?

דנה נויפלד: שם זה היה ועדת איתור עכשיו זה חברי מועצה.

דנה נויפלד: לא שינינו כאן שום דבר.

רן אפרתי: אולי צריך לקצוב את זמן הישיבה שזה לא יהיה 5 דקות.

כרמל שאמה-הכהן: זמן מינימאלי לישיבה בא בחשבון?

לאה ורון: לקצוב את זמן הישיבה כדי שהבכירים לא יקבלו גמול על זמן קצר מאוד.

איתן כבל: בסוף זה יעלה יותר כסף, יזמינו כיבוד.

דנה נויפלד: לא כדאי לעשות דברים כאלה בחקיקה ראשית.

כרמל שאמה-הכהן: מי בעד 21ה?

לאה ורון: חבר הכנסת אקוניס מצביע במקום חבר הכנסת דני דנון.

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: הסעיף אושר.

כרמל שאמה-הכהן: סעיף 21ו.

יעל כהן: "חובת נאמנות 21.ו חבר המועצה ינהג במילוי תפקידו בהגינות, בנאמנות ובלא משוא פנים.

יעל כהן: "

כרמל שאמה-הכהן: מי בעד?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: פה אחד.

יעל כהן: סעיף 21ז: "ניגוד עניינים 21.

יעל כהן: ז (א) חבר המועצה שידוע לו כי הוא קשור או עשוי להיות קשור, במישרין או בעקיפין, בעצמו או על ידי קרובו, סוכנו או שותפו, בעסקה או בעניין העומדים לדיון במועצה או בוועדה מוועדותיה, יודיע על כך בכתב ליושב ראש המועצה, מיד לאחר שנודע לו כי העסקה או העניין האמורים עומדים לדיון; חבר המועצה לא יהיה נוכח בדיוני המועצה או הוועדה באותה עסקה או באותו עניין כאמור, לא ישתתף בהחלטה המתייחסת אליהם או הקשורה עמם, ולא יטפל בהם במסגרת תפקידו גם מחוץ לישיבות המועצה או הוועדה.

יעל כהן: (ב) חבר המועצה, קרובו, סוכנו, שותפו או תאגיד שאחד מהאמורים הוא בעל עניין או מנהל בו, לא יתקשר בעסקה עם הרשות, ולא יועסק בידי הרשות; לעניין זה, "בעל עניין" – כהגדרתו בחוק הרשות השנייה לטלוויזיה ולרדיו, התש"ן– 1990‏.

יעל כהן: "

דנה נויפלד: זה אמור לתת מענה לגבי ניגוד עניינים.

דנה נויפלד: ההוראה הזאת מאוד מחמירה.

דנה נויפלד: כמו שאתה יכול להראות, היא לא רק אוסרת להשתתף בדיון אלא גם לחלק חלק מחוץ לישיבות המועצה.

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: הסעיף אושר.

יעל כהן: "השתתפות חבר המועצה בשידורים 21ח.

יעל כהן: חבר המועצה לא ישתתף בשידורים; ואולם רשאי הוא להשתתף באופן חד-פעמי בשידורים, כמומחה בתחום עיסוקו, בהתאם לנהלים שקבעה המועצה לפי סעיף 17(12)".

ניצן הורוביץ: זה לא קצת מגביל מידי.

דנה נויפלד: אולי אני אסביר מה עומד ביסוד הדבר הזה.

דנה נויפלד: בוא נזכיר מה התפקיד של המועצה.

דנה נויפלד: המועצה הזאת היא הגורם המפקח על התנהלות הרשות ולכן ככל שחבר מועצה מעורב בהתנהלות הרשות יש לו קושי לפקח על התנהלותה.

דנה נויפלד: לכן אנחנו מייחדים לאותו חבר מועצה את תפקיד הפיקוח, כך שהוא לא ייקח חלק בחיי הרשות.

ניצן הורוביץ: מצד שני את רוצה שיבואו אנשים מתאימים.

אופיר אקוניס: צריך להיות כתוב שהוא רשאי להשתתף מידי פעם בשידורים ולא באופן חד פעמי.

אופיר אקוניס: צריך לתקן את הנוסח.

אופיר אקוניס: קובי עוז הוא היום חבר המליאה.

אופיר אקוניס: לפני כן היו דיבורים שהוא לא יוכל להיות חבר המליאה כי שיריו מושמעים, איזה שטויות.

אופיר אקוניס: הוא אמן מעולה, כותב שירים מצוינים.

דנה נויפלד: אבל זה המצב.

אופיר אקוניס: אז תכתבי "מידי פעם", על-פי תחום עיסוקו.

אופיר אקוניס: אם יש מומחה לענייני ארצות הברית והוא רוצה להסביר שהביקור היה מוצלח או לא מוצלח - - -

איתן כבל: הנחת העבודה היא שהמועצה נבחרה וועדת האיתור עשתה את עבודתה והכללים נשמרו.

איתן כבל: זאת הנחת העבודה.

דנה נויפלד: אלה שתי הנחות שונות.

איתן כבל: אם הנחת העבודה היא שכל הדברים נעשו בתהליך הראוי, אז אם יש מקרה שהוא גם מומחה לעניין מסוים ומעת לעת נקרא לומר את דעתו ב עניינים כאלה ואחרים – ברור שאם זה ייעשה בתדירות מאוד גבוהה אז תישאלנה שאלות.

אופיר אקוניס: או אומן מסוים שהוא במועצה.

אופיר אקוניס: הוא אומן מעולה ורוצים להשמיע את שיריו.

דנה נויפלד: חנה, את רוצה לומר משהו לגבי מה שהועלה כאן?

איתן כבל: זה פשוט חד מידי.

חנה מצקביץ: היום על חבר ועד מנהל יש איסור דומה לזה.

איתן כבל: "מעת לעת", לא צריך שזה יהיה גורף.

אלי פולק: מה קורה אם היושב ראש רוצה שחבר מועצה ילך וידווח מה המועצה עושה?

אלי פולק: האם זה בתחום - - -

איתן כבל: אתה מתכוון ב"פריים טיים"?

דנה נויפלד: למה הכוונה "מעת לעת"?

אופיר אקוניס: זה אומר שלא תהיה לו פינה יומית.

איתן כבל: בסוף יש גם שכל ישר.

אופיר אקוניס: צריך להשאיר לעורך שיקול דעת.

חנה מצקביץ: בחוק קבוע שחבר הוועדה המנהל "לא יעשה כל עסקה מסחרית והוראה זאת לא תחול על השתתפות חד פעמית בתכנית שידור שלא בתמורה על דעת הוועד המנהל.

חנה מצקביץ: אנחנו פירשנו את זה לגבי אמנים שמופיעים מפעם לפעם ועל פי השיקול המקצוע, זה בסדר.

אופיר אקוניס: זה לא כתוב כאן.

חנה מצקביץ: זה לא כתוב כאן, אבל זאת הפרשנות.

דנה נויפלד: זאת הכוונה.

אופיר אקוניס: לכן מה שהציע היו"ר, לכתוב "מעת לעת", זאת הצעה נבונה.

איתן כבל: אפשר לפרש את זה גם הפוך כי אף פעם לא יזמינו אותו כי יש לו רק פעם אחת.

איתן כבל: ירצו לשמור אותו להזדמנות ואז תסתיים הקדנציה שלו.

איתן כבל: ברור שזה לא חד פעמי וגם שזאת לא פינה קבועה.

איתן כבל: קודם כל, צריך להשאיר עבודה למבקר המדינה ולמבקרים הפנימיים.

איתן כבל: אי-אפשר ללכת כל הזמן ללכת עם טייץ.

קריאה: מה עם שיקול דעת של עורך?

כרמל שאמה-הכהן: מה הבעיה עם זה שאדם מועצה לא יהיה מהמופיעים הגדולים בערוץ אחד.

כרמל שאמה-הכהן: אני רוצה לשמור על העצמאות שלהם.

איתן כבל: זה ברור.

איתן כבל: אם בכלל לא, אז שלא ייכתב כלום.

איתן כבל: אבל לכתוב "חד פעמי" - - -

כרמל שאמה-הכהן: הכוונה היא שהוא לא יהיה חבר קבוע באיזה פאנל.

איתן כבל: זה בדיוק מה שאמרנו.

איתן כבל: יש סביב השולחן אנשים שהם דווקניים.

איתן כבל: יגידו לך: תלך למילון זה וזה ותראה מה הפירוש של חד-פעמי שהפירוש לזה הוא פעם אחת בלבד.

אתי בנדלר: גם המונח "מעת לעת" יכול להתפרש כאילו זה פעם בשבוע.

איתן כבל: אז בואו נמצא את הניסוח.

אתי בנדלר: הכוונה ברורה.

איתן כבל: אני לא רוצה שאחר-כך ועדת הביקורת תופצץ במיילים.

איתן כבל: לכן אני אומר את זה מראש.

איתן כבל: זאת שטות גמורה אבל אחר-כך היא מפרנסת המון דפים שנכתבים על השטות הזאת.

דנה נויפלד: אני רוצה להבהיר לפרוטוקול משהו כי הנוסח הוא פחות רלוונטי.

דנה נויפלד: מה שאמר יו"ר הוועדה זאת הכוונה.

דנה נויפלד: הכוונה היא לשמור על עצמאות הרשות.

אופיר אקוניס: על זה אין ויכוח.

דנה נויפלד: ככל שמדובר בהשתתפות שהיא מעת לעת או פעם בשבוע באופן קבוע – החד-פעמי הוא להבדיל מהקבוע.

דנה נויפלד: הוא נועד לבוא ולומר שזה לא עיסוקו והוא לא נמצא באופן קבוע בשידורי הרשת.

דנה נויפלד: הוא מופיע מפעם לפעם.

דנה נויפלד: איתן כבל: אנחנו מבינים במה מדובר ויש פה מצב לא כל-כך ברור.

כרמל שאמה-הכהן: חברת הכנסת תירוש, מה דעתך?

רונית תירוש: אני תומכת להוסיף "מעת לעת".

אתי בנדלר: אני מציעה שהביטוי יהיה או "מעת לעת" או ביטוי אחר שאני אחשוב עליו בהמשך, שלא יאסור השתתפות ארעית.

איתן כבל: אנחנו מבינים למה הכוונה.

לאה ורון: אולי זה לא בתכנית קבועה?

אופיר אקוניס: זה ברור.

דנה נויפלד: זאת לא השתתפות שהופכת אותו לחלק מהרשות או לחלק מהשידורים כך שלא תיפגע עצמאותו.

דנה נויפלד: זאת הכוונה.

איתן כבל: אין ויכוח.

אופיר אקוניס: זה כמו שיש סעיף 21ט:

אופיר אקוניס: השר הממונה לא ישתתף בשידורים אבל מעת לעת הוא יתראיין.

אופיר אקוניס: אני מכיר שרים או שרות שהיו כמעט כל יום ביומנים.

אופיר אקוניס: כדי לגוון הם היו פעם ביומיים והם לא מהמפלגה שלי.

אופיר אקוניס: לא התכוונתי לאיתן, התכוונתי לאחרות.

דני זקן: הניסוח של "מעת לעת" הוא בעייתי.

דני זקן: האמירה לגבי העריכה היא נכונה.

דני זקן: אצלנו ברדיו כשרוצים להזמין מרואיין, מופיע לנו במחשב בדיוק מתי הוא הופיע.

דני זקן: יש לנו גם כללים.

דני זקן: מה שמטריד אותי זה הסעיף "בהתאם לנהלים שקבעה המועצה".

דני זקן: המועצה יכולה לעשות שינוי נהלים ולקבוע לעצמה מתי החברים יכולים להשתתף.

איתן כבל: הם יסדרו לעצמם הופעות אורח.

דנה נויפלד: לא, לא.

דנה נויפלד: המועצה בכללים שלה לא יכולה לגבור על הוראות החוק.

דנה נויפלד: החוק אומר: "חבר המועצה לא ישתתף בשידורים" וזאת נקודת המוצא.

דנה נויפלד: הכללים של המועצה לא יכולים לגבור ולעקוף את מה שהחוק רצה להגיד.

אמיר גילת: אבל אז צריך לתקן גם את 17 - - -

דנה נויפלד: אתה צודק, אנחנו נצטרך לעשות את ההתאמות.

דנה נויפלד: ככל שיתוקן הסעיף הזה צריך לתקן גם בסעיף שכבר הקראנו אותו לעניין תפקידי המועצה, שמדבר שם על קביעת נהלים להופעה חד פעמית.

אתי בנדלר: רשמתי בפניי.

כרמל שאמה-הכהן: מצביעים על סעיף 21ח.

אופיר אקוניס: רק שתפיץ את הניסוח או לומר לנו אותו בישיבה הבאה.

אתי בנדלר: אין בעיה, אני אשמח להפיץ ניסוחים לפני הנחה אבל זה מבטיח דחייה בהנחת החוק לפחות בחודש כי יש לי הרבה מאוד סעיפים לנסח מחדש בכל אחד מהחוקים.

איתן כבל: הכוונה ברורה.

דנה נויפלד: אתי, זה 17(12).

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: הצבעה בעד – רוב נגד – אין נמנעים - אין

יעל כהן: "פיזור המועצה 22.

יעל כהן: (א) ראתה הממשלה כי המועצה אינה ממלאת את התפקידים והחובות שהוטלו עליה לפי חוק זה, ובכלל זה כי המועצה לא הגישה לאישור השר ושר האוצר הצעת תקציב שנתי מאוזן של הרשות לפי סעיף 17(6) או לא קיימה ישיבות בתדירות שנקבעה לפי סעיף 21א, תתרה הממשלה, במועצה, בכתב, כי אם בתוך תקופה שקבעה לא תמלא המועצה את חובותיה, תפזרה הממשלה; השר רשאי לפנות לממשלה, בבקשה בכתב, לשלוח למועצה התראה לפי הוראות סעיף זה.

יעל כהן: (ב) לא מילאה המועצה את חובותיה כאמור בסעיף קטן (א) בתוך התקופה שקבעה הממשלה בהודעתה, רשאית הממשלה, להורות על פיזור המועצה.

יעל כהן: (ג) הממשלה תמנה, בתוך 60 ימים מיום פיזור המועצה לפי סעיף קטן (ב), מועצה חדשה.

יעל כהן: (ד) מועצה שפוזרה תמשיך לכהן עד למינויה של המועצה החדשה, כמועצה זמנית; מועצה זמנית תימנע ככל האפשר מקבלת החלטות משמעותיות שאינן נדרשות לצורך תפקודה השוטף והתקין של הרשות.

יעל כהן: "

אופיר אקוניס: כל הסעיף הזה הוא בסדר כל עוד המועצה לא יכולה לפזר את הממשלה.

דנה נויפלד: בסעיף הזה אנחנו מנסים לתת מענה למצב שבו המועצה לא ממלאת את תפקידה כראוי.

דנה נויפלד: נוכח החשיבות של רשת השידור יש פה סמכות שהיא מיוחדת.

דנה נויפלד: ניסינו לנסח אותה בצורה מאוד זהירה.

דנה נויפלד: באיזה מצב דברים יכולה הממשלה לבוא ולהתריע בפני המועצה שאם היא לא קיימה את התפקידים המשמעותיים שלה שבסעיף אנחנו מונים אותם: עניין התקציב השנתי ולעניין תדירות כינוסה, הממשלה יכולה להתריע לה בכתב שאם היא לא תמלא את תפקידה יכול שהיא תפזר אותה.

דנה נויפלד: אבל, כדי לא לשתק את הרשות באופן מוחלט, סעיף קטן ד' מאפשר המשך פעולה של הרשות אבל קצת בדומה לממשלת מעבר, היא תוכל, אגב העובדה שעוד מעט היא מתפזרת, לקבל החלטות שהן החלטות מאוד משמעותיות לחיי הרשות.

רונית תירוש: זאת בדיוק הבעיה בניסוח הזה.

רונית תירוש: זה מזכיר לי את נאום ראש הממשלה אתמול, זה מאוד מעורפל.

רונית תירוש: מה זה "תימנע ככל האפשר מקבלת החלטות"?

רונית תירוש: מי מחליט?

רונית תירוש: מי מגדיר מה זאת החלטה משמעותית?

דנה נויפלד: הסעיף הזה נוצר ליצור איזה איזון.

דנה נויפלד: אנחנו לא יודעים כרגע את כל אותם מקרים שבהם יכול ותיתקל אותה מועצה זמנית.

רונית תירוש: מי ישפוט שזאת החלטה משמעותית ולכן היא לא צריכה להתקבל?

רונית תירוש: תקופת המעבר היא מאוד בעייתית.

דנה נויפלד: תקופת מעבר היא תמיד בעייתית בהקשרים האלה.

דנה נויפלד: תמיד עולה השאלה מה אפשר או אי-אפשר לעשות בתקופות שכאלה.

דנה נויפלד: יש מתח בין רצון שלא לשתק את הרשות לבין האפשרות להמשיך לתת לה לעבוד.

אופיר אקוניס: אולי כדאי שיהיה כתוב פה שבתקופת המעבר אי-אפשר לעשות שום מינוי.

אופיר אקוניס: אגב, בניגוד לכמה ממשלות מעבר שמינו שגרירים וראשי מוסדות.

אופיר אקוניס: זה צריך להיות כתוב: "שלא יקבלו החלטות לגבי איוש תפקידים".

אופיר אקוניס: בסופו של דבר מהן ההחלטות המז'וריות של ועד מנהל ומועצה בעתיד?

אופיר אקוניס: מינויים.

אופיר אקוניס: לכן צריך לסייג את זה.

חנה מצקביץ: המועצה לא עוסקת במינויים מכיוון שאצלנו מדובר במכרזים כפי שקורה בשירות המדינה.

אופיר אקוניס: למשל, הוועד המנהל הוציא החלטה שהוא הולך להוציא מכרזים לאיוש תפקידים.

חנה מצקביץ: אבל זאת הטענה נגד רשות השידור, שמכרזים צריכים להיות בחלק מהניהול השוטף כמו שקורה בשירות המדינה.

אופיר אקוניס: רק שבתקופת המעבר הם לא יוציאו הוראה להוציא מכרזים.

חנה מצקביץ: המועצה לא צריכה להתערב בנושא של מכרזים.

חנה מצקביץ: עכשיו היא מתערבת בגלל שהיה עיכוב.

דנה נויפלד: זה לא כל מינוי, יש דברים שלא קשורים למועצה.

דנה נויפלד: תכף נגיע לסמכויות המנכ"ל.

דנה נויפלד: המועצה לא לוקחת חלק בחלק גדול מהמינויים שברשות.

אופיר אקוניס: חנה אמרה הערה חשובה אבל צריך לנסח את זה בצורה כזאת.

חנה מצקביץ: כל פעם היו בחירות ברשות וכל פעם התחלפה מועצה וכל המכרזים לא היו.

חנה מצקביץ: זה מה שלא היה תקין.

חנה מצקביץ: אם זה היה במסגרת הניהול השוטף, באופן שלא היתה התערבות, אז זה בסדר.

חנה מצקביץ: יש על זה גם פסיקה.

חנה מצקביץ: הגענו עם הדברים האלה כבר כמה פעמים לבית המשפט.

אלי פולק: פה מדובר על מועצה שפוזרה ולא מדובר על מועצה שפג תוקף כהונתה.

אלי פולק: זה משהו אחר לגמרי.

אופיר אקוניס: היא הנותנת.

איתן כבל: אני רוצה להזכיר מאיפה בא הסעיף הזה.

איתן כבל: הסעיף הזה לא מופיע בדרך-כלל בחוקים מהסוג הזה.

איתן כבל: זה בדיוק מתקשר לכל אותם תפקידים של מועצה, של מנכ"ל.

איתן כבל: מצד אחד אמרנו שצריך לייצר את ההפרדה בין הפוליטיקה לבין הניהול השוטף אבל שיהיה ברור, שיש לממשלה את הסמכויות, במקרים קיצוניים וברורים כאלה ואחרים, שהיא יכולה לבוא ולהתערב בדיוק על-פי הכללים האלה.

איתן כבל: הממשלה לא יכולה לבוא סתם ולהתערב, מי בכלל שם אותה לבוא ולהתערב בניהול שוטף של חברה או גוף כזה או אחר.

איתן כבל: הסעיף הזה בדיוק בא לייצר את האיזון ב שאלות האחרות: איך נקבע המנכ"ל, איך מתנהלת המועצה וכדומה.

איתן כבל: ולכן, במקרה שהעסק קורס, לממשלה יש זכות להתערב ולעשות את השינויים הנדרשים.

אלי פולק: השאלה כמה תוך כמה זמן היא מקציבה זמן למועצה?

אלי פולק: כתוב שהיא תקציב זמן למועצה - - -

קריאה: יש לך 60 יום למינוי.

אלי פולק: זה 60 יום לאחר מכן.

אלי פולק: ברור שאתה לא יכול לבקש מהמועצה לתקן תוך יומיים משהו שאתה רוצה - - -

איתן כבל: הנחת העבודה היא שלא בוקר אחד מישהו התעורר וראה את העסק קורס.

אלי פולק: צריך לומר שיש למועצה לפחות 30 יום או 60 יום לתקן את עצמה.

איתן כבל: מי שצריך 30 יום לתקן את עצמו, אז אין כאוס.

דנה נויפלד: יש דברים שזה 30 יום ויש דברים שצריך לתקן אותם תוך שעה.

איתן כבל: הנחת העבודה היא שראש ממשלה יכול לקרוא ולהזהיר.

איתן כבל: גם מבקר המדינה יוציא כל שנה את הדוח שלו ויתייחס, ישנה ביקורת פנימית.

איתן כבל: כאן אנחנו מדברים על סוג אחר, שהממשלה אומרת שהעסק בפני התמוטטות.

איתן כבל: זאת הכוונה שממשלה מתערבת.

אלי פולק: חוות הדעת היא שלפי פעלה המליאה, נקבע שהיא מוסמכת לדון בעניינים שוטפים ודחופים בלבד.

אופיר אקוניס: אם אפשר, "מועצה זמנית תימנע מקבלת החלטות משמעותיות".

דנה נויפלד: חבר הכנסת אקוניס.

דנה נויפלד: יש לנו מצבים שאנחנו לא יודעים לחצות אותם מראש.

דנה נויפלד: למשל, המצב שהיה עד שמונתה המליאה האחרונה.

דנה נויפלד: היו"ר יכול להעיד מה עבר עליו ואת דרך החתחתים שעברה עליו עד שמונתה המליאה ומה קרה בזמן המעבר לגבי ההחלטות של רשות השידור.

דנה נויפלד: המצב הוא לא פשוט.

דנה נויפלד: לפעמים יש החלטות שצריכות להתקבל ואין ברירה.

דנה נויפלד: לכן, ככל שנגביל את זה אחר-כך, אנחנו נמצא את עצמנו מסתבכים שוב.

דנה נויפלד: זאת אותה ההערה שהערתם לי קודם לגבי הפרשנויות הדווקניות, שיכולות להגביל ולפגוע בעבודת הרשות.

דנה נויפלד: לכן אנחנו מנסים לאזן פה בין שני דברים.

דנה נויפלד: אחד, זה לתת שיקול דעת לגוף הזה שעכשיו אנחנו עמלים הרבה כדי שהוא יהיה גוף נורמאלי, טוב ומתפקד.

דנה נויפלד: מצד שני, לא לתת לו יותר מידי במצבי הקיצון.

איתן כבל: תזכרי את הדבר הבא: התערבות ממשלה בחוק הזה היא מצב קיצון.

איתן כבל: אני יודע להתחבר למה שאומר אופיר.

איתן כבל: אחרי שעשינו את כל אותם מחסומים בדרך וממשלה מתערבת, המשמעות היא שהעסק לא מתפקד.

כרמל שאמה-הכהן: יש לי שאלה: האם בגופים מקבילים, יש לממשלה כזאת סמכות לפזר מועצה?

איתן כבל: הסברתי למה באה הסמכות הזאת.

דנה נויפלד: התשובה היא שזה סעיף יוצא דופן.

דנה נויפלד: אבל עד היום גם רשות השידור התנהלה כגוף יוצא דופן.

כרמל שאמה-הכהן: האם לא נכון לתת רוב מיוחד לממשלה במקרה כזה?

אופיר אקוניס: אין דבר כזה.

אופיר אקוניס: אתה מתקן את חוק יסוד הממשלה, זה בוועדת חוקה.

אופיר אקוניס: אתי, יש דבר כזה רוב מיוחס בממשלה?

אתי בנדלר: לא ידוע לי.

אופיר אקוניס: אדוני היושב ראש, לדעתי זה בחוק יסוד הממשלה.

אתי בנדלר: מצד שני, תזכרו שיש סמכות גם להדיח כל אחד מחברי המועצה בשל חוסר תפקוד.

אתי בנדלר: כאן מדובר בכך שהמועצה כולה לא מתפקדת לדעת הממשלה.

אופיר אקוניס: איך הדיחו את בראל?

אופיר אקוניס: מליאת הממשלה הדיחה את המנכ"ל.

לאה ורון: היתה החלטת ממשלה.

איתן כבל: אדוני היושב ראש, אני חוזר ואומר.

איתן כבל: הסעיף הזה הוא סעיף שהוא לא מקובל כל-כך.

איתן כבל: הוא בא באמת כדי לייצר את אותו איזון אל מול עבודה עצמאית שניסינו לתת לרשות השידור אל מול המצב שבו העסק קורס.

איתן כבל: לא שמאן דהוא, חבר דירקטוריון שיש את הכללים איך להזיז אותו, אלא כגוף, כמערכת.

אתי בנדלר: זה נכון אבל לא עד הסוף.

אתי בנדלר: אני רוצה להפנות את תשומת לבכם שאחת העילות שבגינן ניתן לפזר את המועצה היא שהמועצה לא הגישה לאישור השר ושר האוצר תקציב מאוזן.

אתי בנדלר: זאת אומרת, שאם התקציב הוא לא מאוזן אפשר לפטר את המועצה.

כרמל שאמה-הכהן: חבר הכנסת כבל, אי-אפשר לעצור כך בכל סעיף, מיצינו את הנושא.

רננה סייג: אני רוצה להסב את תשומת לבכם שבנוסח הקודם הממשלה היתה רשאית לפזר את המועצה בהסכמת ועדת המינויים.

רננה סייג: אולי אפשר להוסיף פה: "בהסכמת ועדת המינויים".

אופיר אקוניס: מה זה ועדת מינויים?

רננה סייג: זה גוף מפקח.

דנה נויפלד: אני רוצה להסביר.

דנה נויפלד: בתיקון מספר 18 היה מבנה קצת שונה.

דנה נויפלד: ועדת המינויים, שהיום נקראת ועדת האיתור, היו לה תפקידים נוספים.

דנה נויפלד: היה להם מעין תפקידי פיקוח חיצוניים.

דנה נויפלד: במסגרת ההיא, אחד התפקידים שלה היה לבוא ולתת לדעתה במקרה שיש פיזור של המועצה.

דנה נויפלד: אנחנו הורדנו את התפקידים הנוספים האלה של ועדת המינויים, שהיום נקראת ועדת האיתור.

רננה סייג: אבל החזרנו את זה לעניין אחר של השעיה או פיטורין של חבר מועצה.

איתן כבל: כמי שהביא את הרעיון, אני אומר שבמחשבה שנייה, ממשלה שמחליטה לפזר, זה לא אירוע שהוא עניין של מה בכך.

איתן כבל: לפזר זה אירוע מיוחד.

איתן כבל: אפילו אם זה נכתב, אפשר לוותר על הסעיף הזה כי זאת לא משנה איזו ממשלה זאת תהיה.

איתן כבל: לקבל החלטה על פיזור היא דרמטית.

אופיר אקוניס: לא הבנתי מה אתה מציע.

לאה ורון: גברת סייג מייצגת את ארגוני היוצרים.

אתי בנדלר: בקשר לסיום כהונה והשהייה של חבר מועצה הוועדה החליטה בקשר לעילה של פיטורים של חבר מועצה, בסעיף 20א2: "הוא אינו ממלא את תפקידו כראוי והממשלה העבירה אותו מכהונתו בהודעה בכתב".

אתי בנדלר: הוועדה החליטה להוסיף כאן "לבקשת השר, לאחר שהתייעץ עם ועדת האיתור".

אתי בנדלר: אמנם הממשלה השאירה את זכותה להסתייג, ואמנם, קרוב לוודאי, שככל הממשלה תסתייג ההסתייגות תתקבל, אבל עדיין החלטת הוועדה והנוסח היתה להוסיף כאן "לאחר שהתייעץ עם ועדת האיתור".

איתן כבל: זה על אדם בודד, יש הבדל מהותי.

ניצן הורוביץ: הפתיחה של הסעיף "ראתה הממשלה כי המועצה אינה ממלאת את התפקידים שהוטלו עליה לפי חוק זה" ואז בכלל זה מונים שני דברים עיקריים: 1.

ניצן הורוביץ: לא קיימה ישיבות, 2.

ניצן הורוביץ: תקציב שנתי.

ניצן הורוביץ: אלה רק דוגמאות.

ניצן הורוביץ: אפשר לפזר את המועצה כולה על עילות אחרות שלא כתובות.

אתי בנדלר: בוודאי.

ניצן הורוביץ: השאלה, איך בכל זאת, איך מנסים שלא תהיה פה איזו גחמה ושהדברים יתנהלו בצורה תקינה.

ניצן הורוביץ: מה את מציעה?

ניצן הורוביץ: הניסוח כפי שהוא היום הוא קצת גורף מידי.

אופיר אקוניס: אני חושב שהניסוח בסדר: "המועצה אינה ממלאת תפקידים ואחריות שהוטלו עליה על-פי חוק זה".

אופיר אקוניס: זה על פי כל החוק ויש גם חידוד של התקציב השנתי.

אופיר אקוניס: אגב, לפי זה המועצה היתה צריכה להתפזר הרבה פעמים כי תקציב שנתי לא אושר 10 שנים.

קריאה: יש מועצה אחת.

איתן כבל: יש גבול כמה מנעולים אפשר לשים.

איתן כבל: בסופו של דבר, פיזור מועצה הוא אינו דבר של מה בכך.

איתן כבל: זה לא משנה באיזה ממשלה מדובר.

איתן כבל: אגב, גם בדירקטוריון של חברה פרטית, זה כמעט ולא קורה שמפזרים.

אופיר אקוניס: למשל, המועצה לא תתפזר כי חבר הכנסת אייכלר לא מצאה חן בעיניו אחת התכניות.

אופיר אקוניס: לא על זה תתפזר המועצה.

אופיר אקוניס: צריך איזו סיבה מז'ורית.

ניצן הורוביץ: צריך להדגיש את זה: חוסר תפקוד, שיתוק.

אתי בנדלר: חוסר תפקוד זה שהיא איננה ממלאת את תפקידה.

איתן כבל: מה שנראה בעיניי אחד חוסר תפקוד, בעיניי השני הוא ראוי לתיקון.

איתן כבל: כל הזמן רוצים להדק.

איתן כבל: ככל שאתה עושה יותר מנעולים יהיו תרגילים עוד יותר טובים.

איתן כבל: הנחת היסוד היא שאתה מנסה לבנות מערכת בריאה.

דנה נויפלד: אני מבינה את החשש של חבר הכנסת הורוביץ, אני לא מצליחה להעלות בדעתי מילה אחרת שתאפשר מצד אחד לעשות שינוי בסעיף ומצד שני תבטא את מה שאתה אומר.

ניצן הורוביץ: אולי להוסיף "באופן מהותי"?

כרמל שאמה-הכהן: הוספנו את המילה "מובהק".

כרמל שאמה-הכהן: מי בעד הסעיף עם תוספת המובהקות?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: אושר.

יעל כהן: "הוספת כותרת פרק שלישי 9.

יעל כהן: לפני סעיף 22א לחוק העיקרי תבוא הכותרת: "פרק שלישי1: הממונה על קבילות הציבור".

יעל כהן: תיקון סעיף 22א 10.

יעל כהן: בסעיף 22א לחוק העיקרי – (1) בסעיף קטן (א), במקום "יושב ראש הרשות" יבוא "יושב ראש המועצה" ובמקום "המליאה" יבוא "המועצה"; (2) בסעיף קטן (ב), במקום "הועד המנהל" יבוא "המועצה" ובמקום "יקבע" יבוא "תקבע"; (3) בסעיף קטן (ד), במקום "ליושב ראש הרשות ולמליאה" יבוא "ליושב ראש המועצה" ובמקום "לוועד המנהל" יבוא "למועצה".

דנה נויפלד: התיקונים האלה הם תיקונים טכניים.

דנה נויפלד: אין פה שינוי מהותי בתפקידיו של הממונה על קבילות הציבור.

דנה נויפלד: זה רק לסדר את החוק ולהתאים את זה לביטול המליאה והוועד המנהל.

אלי פולק: יש פה שאלה מהן סמכויות הממונה על קבילות הציבור ויש פער בין הסמכויות שלו ברשות השידור לבין הרשות השנייה.

אלי פולק: ברשות השידור, הסעיף הישן של החוק אומר: "מצא הממונה על קבילות, לאחר דיון, כי צדק הקובל, אז רשאי הוא לפנות למנהל הכללי בדרישה שיורה לשדר את ממצאיו.

אלי פולק: המנהל הכללי יורה על אופן שידור הממצאים כאמור בשים לב להמלצת הממונה על הקבילות".

אלי פולק: יש פה חוסר בהירות לגבי הסמכות של הממונה על קבילות הציבור לחייב את הרשות לתקן את מה שקיים.

אלי פולק: לכן הייתי חושב שיש מקום לקחת את סעיף ה' ולהעביר אותו.

דנה נויפלד: מה לא ברור?

אלי פולק: נאמר כאן שהוא רשאי לפנות למנהל הכללי בדרישה שיורה לשדר את ממצאיו.

אלי פולק: אז המנהל הכללי יורה על אופן שידור הממצאים כאמור בשים לב.

אלי פולק: זה לא שהממונה על הקבילות מורה למנכ"ל מה צריך לעשות.

אלי פולק: ברשות השנייה הוא מורה על-כך שצריך להכניס תיקון וכן הלאה, יש לו סמכויות.

אלי פולק: פה אין לו סמכויות ישירות.

אלי פולק: ממונה על קבילות ציבור שמקבל ומוצא שההערה היא נכונה, צריך לתת לו את הסמכות לתקן.

אלי פולק: אנחנו יודעים מניסיוננו שהיו פניות והממונה הורה על דבר מסוים והדברים לא התקיימו.

אלי פולק: יש מקום שזה יהיה כתוב בצורה מפורשת בחוק.

אלי פולק: יש פער, קשה להבין שברשות השנייה שהיא מסחרית יש לו יותר סמכויות.

אופיר אקוניס: איזה סמכויות יש לו?

אופיר אקוניס: אתה יודע כמה אנשים פונים לנציב קבילות ברשות השנייה.

אופיר אקוניס: מה הוא אומר?

אופיר אקוניס: קיבלתי את פנייתך ולא קורה כלום.

אלי פולק: כי הוא לא משתמש בסמכויות שלו, אבל יש לו והיו מקרים שהוא הפעיל את הסמכויות.

אופיר אקוניס: אתה אומר שפה יש לו פחות סמכויות?

אלי פולק: נכון.

אופיר אקוניס: אולי צריך להשוות את הסמכויות שלו לסמכויות שיש לנציב הקבילות ברשות השנייה?

אלי פולק: בדיוק.

דנה נויפלד: רגע, אני מנסה להבין מה אומר החוק של הרשות השנייה.

דנה נויפלד: אם אתם רוצים אנחנו יכולים לבדוק את זה.

אתי בנדלר: מכיוון שההערה היא לסעיף קטן ה' - - -

אופיר אקוניס: הוא יכול לכפות, למשל, שידור הבהרה או תיקון.

אופיר אקוניס: כרגע זה לא חובה.

אתי בנדלר: כיוון שההערה היא לסעיף קטן ה', אין מניעה לאשר את הסעיף המוצע כרגע ובישיבה הבאה לדון בתיקון לסעיף קטן ה'.

דנה נויפלד: אנחנו מוכנים לבדוק את זה.

כרמל שאמה-הכהן: תבדקו ונחליט אם להעלות את זה להצבעה.

דני זקן: יש לנו נציב קבילות, אלישע שפיגלמן.

דני זקן: כל הערה שמגיעה נבדקת ומקבלים תשובות.

אופיר אקוניס: השאלה מה עושים את הפנייה?

אופיר אקוניס: נניח שציבור גדול פונה ואומר שבתכנית מסוימות היה חוסר איזון משווע.

אופיר אקוניס: מה הוא אומר?

אמיר גילת: אני מודאג מהמצב שבשיטה שמוצעת על-ידי הרשות השנייה, בעצם כוחו גדול מכוחו של העורך הראשי.

כרמל שאמה-הכהן: הנקודה ברורה, עוברים להצבעה.

אלי פולק: כאשר העורך הראשי עושה משהו שאסור לעשות אותו, אז צריך להיות גוף שמבקר אותו.

כרמל שאמה-הכהן: אנחנו מצביעים על סעיף 10 ו-11.

אופיר אקוניס: איפה יכניסו אותו.

אתי בנדלר: הממשלה תביא את התייחסותה בהמשך להצעה לתיקון סעיף קטן ה'.

אתי בנדלר: או שהיא תגיש הצעה או שהיא תודיע מה התייחסותה לנושא הזה והוועדה תחליט.

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: מי נמנע?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: סעיפים 10 ו-11 אושרו.

קריאה: אפשר להוסיף הערה לסעיף על האומבודסמן וגם על המועצה?

כרמל שאמה-הכהן: סיימנו את הדיונים בסעיף 10 ו-11.

קריאה: אולי אפשר להוסיף עוד סעיף שהוא חשוב ומשמעותי.

כרמל שאמה-הכהן: נא להקריא את סעיף 12.

יעל כהן: "החלפת כותרת פרק רביעי במקום כותרת פרק רביעי לחוק העיקרי יבוא: "המנהל הכללי, מנהלי השידור, בעלי תפקידים מיוחדים ועובדי הרשות".

יעל כהן: החלפת סעיפים 23 עד 23ג והוספת סעיפים 23ד עד 23י 12.

יעל כהן: במקום סעיפים 23 עד 23ג לחוק העיקרי יבוא: "המנהל הכללי של הרשות 23.

יעל כהן: (א) המועצה תמנה, באישור השר, מנהל כללי לרשות שהוא בעל ידע בתחום התקשורת ובעל תואר אקדמי, וכן בעל ניסיון של חמש שנים לפחות באחד מאלה או בעל ניסיון מצטבר של חמש שנים לפחות בשניים או יותר מאלה: (1) בתפקיד בכיר בתחום הניהול העסקי של תאגיד בעל היקף עסקים משמעותי; (2) בכהונה ציבורית בכירה או בתפקיד בכיר בשירות הציבורי בנושאים כלכליים, מסחריים, ניהוליים או משפטיים, ובלבד שהוא בעל ניסיון ניהולי משמעותי; (3) בתפקיד ניהולי בכיר בתחום התקשורת.

יעל כהן: (ב) המועמדים לתפקיד המנהל הכללי של הרשות ייבחרו בידי ועדה שחבריה הם כמפורט להלן (בסעיף זה – ועדה לאיתור המנהל הכללי): (1) יושב ראש המועצה, והוא יהיה יושב ראש הוועדה; (2) שני חברי המועצה שתבחר המועצה; (3) שני חברי ועדת האיתור שתבחר המועצה.

יעל כהן: (ג) הוועדה לאיתור המנהל הכללי תאתר מועמדים לתפקיד המנהל הכללי, לרבות בדרך של פרסום הודעה לציבור, ותציע למועצה שלושה מועמדים לפחות, תוך דירוג התאמתם לתפקיד ומתן הנימוקים לכך בכתב; המנהל הכללי ימונה לפי הוראות סעיף קטן (א) מתוך המועמדים שהציעה הוועדה לאיתור המנהל הכללי.

יעל כהן: (ד) על מינוי המנהל הכללי יחולו הוראות סעיף 60א לחוק החברות הממשלתיות, התשל"ה–1975‏, ואולם במקום הוראות סעיף 16א לחוק האמור יחולו הוראות סעיף קטן (א)".

כרמל שאמה-הכהן: הסבר.

איתן כבל: זה אחד הסעיפים הבעייתיים.

דנה נויפלד: הסעיף הזה מדבר על אופן מינוי המנכ"ל, מה הכישורים שנדרשים מאותו מועמד לתפקיד המנהל הכללי, איך הוא יאותר, שזה יהיה על-ידי ועדה לאיתור המנהל הכללי, המנגנון לבחירתו.

איתן כבל: זה המנגנון להמלצה, זה לא המנגנון לבחירה.

דנה נויפלד: נכון.

דנה נויפלד: המנגנון לבחירת המועמדים לכהן כמנהל כללי.

דנה נויפלד: מה הוועדה אמורה לבדוק, לרבות דירוג של המועמדים והנימוקים למה נבחרו אותם מועמדים.

דנה נויפלד: אני רוצה להבהיר שסעיף קטן ד' מדבר על הוראות שהן מיוחדות.

דנה נויפלד: בחוק החברות הממשלתיות ישנן הוראות לעניין מינויים של מנהלים כלליים בתאגידים סטטוטוריים.

דנה נויפלד: פה מובהק שההוראה הספציפית הזאת גוברת על ההוראה בחוק החברות הממשלתיות.

דנה נויפלד: אני רוצה לעשות פה תיקון טכני, שהיא תגבר גם על סעיף 37(ג).

אופיר אקוניס: מקשים עוד יותר.

דנה נויפלד: נכון.

דנה נויפלד: אנחנו מצפים לאותו מנכ"ל שיש לו כשירות מיוחדת, גם לעניין התחומים שמהם הוא מגיע והמומחיות שלו.

אופיר אקוניס: לפי מה שאתם טוענים, הוא צריך להיות סופרמן.

אופיר אקוניס: הם פשוט מקשים את התנאים מחוק החברות הממשלתיות.

אופיר אקוניס: מה אתם מחפשים פה?

אופיר אקוניס: מישהו יענה על כל הקריטריונים?

איתן כבל: אדוני היושב ראש, כמו שלקחת על עצמך את העניין של איך ממנים מועצה, הנושא הזה הוא נושא מרכזי והוא ליבה של הצעת החוק.

איתן כבל: יש פה משפט שהוא לכאורה כל-כך פשוט: "המועצה תמנה באישור השר".

איתן כבל: החוק המקורי וגם מבקר המדינה מתייחסים לכך.

איתן כבל: אני מציע לכולם לקרוא את דוח המבקר, הוא נוגע בעניין הזה באופן הכי ברור.

איתן כבל: אי-אפשר לדבר על הוצאת הפוליטיקה – הסעיף הזה ממשיך באופן הכי ברור.

איתן כבל: אם הסעיף "המועצה תמנה באישור השר" עובר, לשיטתי זה מסוג אותם סעיפים שאסור שיהיו.

איתן כבל: זה השארת הפוליטיקה.

איתן כבל: אין לזה שום משמעות.

איתן כבל: אנחנו יושבים ומדברים על ועדת ביקורת ועל כל הפירוטכניקה שמסביב ואת הדבר הכי חשוב של איך בסוף הדברים מתנהלים, הם נקבעים על-ידי הפוליטיקה וזה דבר שאסור שיקרה.

איתן כבל: לכן ביקשתי ממך, סעיף של ה- 27 ומתוכם שלושה שייבחרו, אתה זוכר את העניין הזה והמשפט "באישור השר", אני אבקש לא להצביע עליו.

איתן כבל: שתי הנקודות האלה, נעשה את המאמץ עד לסיום התהליך של האישור של כל החוק.

כרמל שאמה-הכהן: אנחנו בסיום, אנחנו גומרים היום.

איתן כבל: תראה, יש לכם רוב מוחלט.

כרמל שאמה-הכהן: אין מה לברוח, אנחנו נכריע.

איתן כבל: יש לך רוב.

איתן כבל: אם תחליט להצביע על זה כפי שהממשלה הביאה את זה, יש לך רוב.

כרמל שאמה-הכהן: עוד לא הגענו למה אנחנו רוצים בכלל.

איתן כבל: יש לך רוב, אני יכול רק לבקש.

כרמל שאמה-הכהן: מה הצעתך?

איתן כבל: הצעתי "להוריד באישור השר".

איתן כבל: אתה בונה מערכת שהיא כמו דירקטוריון.

איתן כבל: כמו שדירקטוריון מתנהל, כך גם שהדברים יהיו.

איתן כבל: אתה לא יכול להביא כאן "באישור השר".

איתן כבל: המשמעות של השארת שר בחוק, זה לעשות את הכול אותו דבר.

איתן כבל: זה אותו חוק במילים אחרות.

איתן כבל: זה כמו החוק הקודם בדיוק.

כרמל שאמה-הכהן: תגובת הממשלה.

יעל כהן: קודם כל, המצב גם בדירקטוריון של חברה ממשלתית הוא בדיוק כזה.

יעל כהן: הדירקטוריון מקים ועדת איתור, היא מביאה בפניו מועמדים.

יעל כהן: הדירקטוריון בוחר מביניהם אבל המינוי הסופי של אותו מועמד שנבחר בדירקטוריון, טעון אישור - - -

כרמל שאמה-הכהן: אני רוצה לחדד.

כרמל שאמה-הכהן: בחברה ממשלתית השר צריך לאשר את מינוי המנכ"ל?

יעל כהן: נכון.

כרמל שאמה-הכהן: מה הבעיה?

איתן כבל: אנחנו עשינו מלכתחילה עשינו בחוק את ההבחנה בין רשות השידור לבין חברה רגילה.

איתן כבל: יש עוצמות אחרות לגמרי.

איתן כבל: זאת לא "עמידר" או חברה אחרת.

איתן כבל: הרי כאן הפוליטיקה היא הרבה יותר עצומה, הכוח שלה הוא הרבה יותר גדול.

כרמל שאמה-הכהן: אם ממליצים על מנכ"ל והשר לא מאשר אותו.

כרמל שאמה-הכהן: אני הולך איתך לגישתך.

כרמל שאמה-הכהן: השר לא רוצה לאשר אותו כי הוא לא מתאים לו.

כרמל שאמה-הכהן: אי-אפשר לתקוף את שיקול הדעת שלו?

כרמל שאמה-הכהן: הוא לא צריך לנמק למה הוא לא מאשר אותו?

כרמל שאמה-הכהן: סתם לא מאשרים אדם?

יעל כהן: הוא גם לא יכול למנות מישהו אחר במקום.

כרמל שאמה-הכהן: יש ביקורת ציבורית.

איתן כבל: אדוני היושב ראש, אנחנו לא חיים בארץ נעלמה.

איתן כבל: אנחנו יודעים את כללי המשחק.

איתן כבל: עוד לא קרה ששר הביא את המועמד שלו להתמנות – בוא ניקח את משרד החוץ, לא נלך רחוק.

איתן כבל: כששר החוץ רצה להתנגד למינויים של ראש הממשלה - - -

כרמל שאמה-הכהן: הדבר לא דומה בכלל.

איתן כבל: אני אסביר, לא התכוונתי ברמה הפוליטית.

איתן כבל: חבר הכנסת אילטוב, לא באתי להגיד את זה כדי לתקוף מאן דהוא, זה לא ענייני.

איתן כבל: אני מנסה להראות מערכות של איזונים ובלמים בתוך העניין.

איתן כבל: אתם פשוט מתעלמים מהעניין הזה.

איתן כבל: כשיש שר ממונה אלה כללי משחק אחרים לגמרי.

איתן כבל: כשאתה בא בפני ממשלה, לא משנה איזו, גם בממשלה כמו של היום בסופו של עניין יש בה איזון פנימי.

איתן כבל: יש בה אנשים כמו בני בגין ודן מרידור - - -

אלכס מילר: איתן, שים נקודה.

אתי בנדלר: אתה מציע למחוק את המילים או לכתוב "באישור הממשלה"?

איתן כבל: "באישור הממשלה", מבחינתי זאת פשרה.

אלכס מילר: אדוני היושב ראש, גם בפעם שעברה הצעתי איזה מנגנון ואני חושב שהמנגנון הזה יכול לחול גם על הסעיף הזה.

אלכס מילר: גם בפעם שעברה, כאשר היה מדובר על ועדת איתור, הצעתי ועדת שרים שיקים אותה ראש הממשלה שיעמוד בראשה השר הממונה, שתכריע בכל הנושא של המינויים והחוק.

אלכס מילר: אני חושב שגם בעניין הזה זה צריך להיות.

אלכס מילר: בסופו של דבר כאשר בראש מערכת עומד שר, מישהו צריך לקחת אחריות.

אלכס מילר: בסופו של דבר יבואו אל השר הממונה ויבקשו תשובות.

אלכס מילר: אם הוא לא לוקח אחריות מלאה בכל מה שקורה במנגנון שלו, אז הוא גם לא מחויב לתת תשובות.

אלכס מילר: אז אנחנו כבר מדברים על גוף שהוא לא גוף ממשלתי.

אלכס מילר: אני חושב שכאשר יש איזה מנגנון, פיקוח ממשלתי על כל הסוגיה הזאת, לדעתי גם במנגנון הזה אפשר להישאר עם העניין הזה.

ניצן הורוביץ: אנחנו אומרים שרשות השידור היא לא חברת הפחם ולא איזה מועצת שינוע.

ניצן הורוביץ: זה גוף שהוא גוף עיתונאי, שיש לו השפעה פוליטית, ולכן אנחנו רוצים לנתק את רשות השידור מההשפעות.

ניצן הורוביץ: זה היה מקור החוליים הקשים של הרשות הזאת מזה עשרות שנים.

ניצן הורוביץ: אני לגמרי מסכים עם ידידי איתן, מצמידים חזרה את רשות השידור לפוליטיקה ולכל החולאים של הפוליטיקה.

ניצן הורוביץ: הערה שנייה: התנאים לבחירת המנכ"ל, אתם כותבים לפחות אחד משניים.

ניצן הורוביץ: זאת אומרת, שלפי הניסוח הזה יתכן שיתמנה מנכ"ל שאין לו שום ניסיון בתחום התקשורת.

ניצן הורוביץ: כתוב לפחות שניים או יותר.

יעל כהן: "בעל ידע בתחום התקשורת ותואר אקדמי וכן..."

דנה נויפלד: זה תנאי מצטבר.

ניצן הורוביץ: אני לא יודע איך אתם מגדירים ידע בתחום התקשורת.

ניצן הורוביץ: אני מדבר על אדם שבא מתחום התקשורת וכבר עסק במטריה הזאת.

ניצן הורוביץ: בשום גוף אחר לא הייתם ממנים אדם שאין לו ניסיון באותו תחום כי אחרת זאת הפקרות.

ניצן הורוביץ: למי בינינו אין ידע בתחום התקשורת אבל מעולם לא ניהלנו, מעולם לא עסקנו בנושא.

ניצן הורוביץ: אני חושב שסעיף קטן 3 "בתפקיד ניהולי בכיר בתחום התקשורת" צריך להיות תנאי שהוא קבוע.

ניצן הורוביץ: מעבר לזה אתם יכולים להוסיף ניסיון ניהולי בתחומים אחרים, ניסיון משפטי וכדומה.

אלכס מילר: תפקידו של מנהל הכללי הוא לא להיות רגולאטור של התכנים, תפקידו לנהל את המערכת.

אלכס מילר: אני יכול לתת לך דוגמאות של כמה וכמה מנכ"לים של משרדים ממשלתיים, שלא היה להם שום קשר להיבט המקצועי של אותו משרד.

אלכס מילר: מנכ"ל של משרד לביטחון פנים לא חייב להיות איש משטרה.

אלכס מילר: הוא חייב להיות מנהל טוב כי צריך לנהל את הארגון.

ניצן הורוביץ: מנכ"ל רשות השידור הוא העורך הראשי, הוא מתערב בתכנים.

ישראל אייכלר: לגבי העניין של "אישור השר".

ישראל אייכלר: אני גם חושב שצריך לנתק את רשות השידור מהפוליטיקה אבל השאלה היא אם רק מהפוליטיקה המפלגתית או מהפוליטיקה בכלל.

ישראל אייכלר: אני עוד לא מצאתי מנגנון שייצג את הציבור יותר טוב מאשר הכנסת והממשלה.

ישראל אייכלר: לכן כל ניסיון להגיד שלממשלה ולכנסת לא תהיה אמירה לאיזו מועצה שנבחרת לפי כל הכללים שנקבעו פה בחוק והם יהיו בעלי הבית, זה ניסיון של פוטש על אחד הכלים השלטוניים החזקים ביותר וזאת רשות השידור.

ישראל אייכלר: אני לא מתייחס לרשות השידור לחברה כמו חברת הפחם אלא כמנגנון שלטוני אדיר כוח.

ישראל אייכלר: זה היחס שלי אליה, אחרי 30 שנות האזנה והשתתפות בתקשורת.

ישראל אייכלר: לכן אני כן חושב שצריכה להיות ביקורת פרלמנטרית וממשלתית ובאישור השר.

ישראל אייכלר: מבחינתי, איתן כבל הוא שר מצוין כדי להיות ממונה על רשות השידור אבל שיהיה מישהו שאפשר לפנות אליו ושלא נהיה תלויים באיזה פוליטרוק ים או קומיסרים במועצה כלשהי.

ישראל אייכלר: בנוסף, אני רוצה למחוק את סעיף 2.

ישראל אייכלר: המנכ"ל צריך להיות אדם מתחום ניהולי ובעל ניסיון.

ישראל אייכלר: אני רוצה שמנכ"ל יוכל לבוא מהמגזר הפרטי.

דנה נויפלד: זה או מצטבר או חלופי.

ישראל אייכלר: כתוב פה: "לפחות בשניים או יותר מאלה".

אופיר אקוניס: כתוב שניים משלושה.

ישראל אייכלר: אני רוצה שזה שהיו לו קשרים פוליטיים והוא הצליח לקבל ג'וב, הוא לא עדיף על מישהו מהמגזר הפרטי.

ישראל אייכלר: בנוסף.

ישראל אייכלר: כתוב פה שהוא צריך להיות בעל תואר אקדמי.

ישראל אייכלר: אני מכיר הרבה אנשים משכילים ובעלי ניסיון ניהולי שאין להם תואר אקדמי אלא יש להם השכלה תורנית או אחרת.

ישראל אייכלר: אני חושב שהעניין של תואר אקדמי הוא פה מגבלה בלתי צודקת ובלתי מייצגת.

ישראל אייכלר: אני מקווה שלפחות הפרוטוקול רשם את הערותיי.

ישראל אייכלר: לא שמעת מה אמרתי.

כרמל שאמה-הכהן: היא רשמה שאתה בעד הנוסח הקיים להשאיר את השר.

ישראל אייכלר: בנוסף, אני נגד זה שאדם שהיה בכהונה ציבורית - - -

כרמל שאמה-הכהן: אתה רוצה למחוק את סעיף 2.

ישראל אייכלר: אני רוצה שבעל תואר אקדמי יכלול מישהו בעל השכלה תורנית.

אלי פולק: לגבי הדברים של חבר הכנסת אייכלר וחבר הכנסת איתן כבל.

אלי פולק: אני חושב שיש בעיה קלאסית ברשות השידור של סמכויות של יו"ר רשות שידור, של מנכ"ל רשות שידור.

אלי פולק: ברגע שמכפיפים את המנכ"ל לשר הרי שפוגעים בסמכות של המועצה והיושב ראש.

אלי פולק: לכן, אני מוצא את עצמי מסכים וחושב שנכון לבטל את סמכות השר במקרה הזה כדי שיהיה ברור לחלוטין שהמנכ"ל הוא תחת פיקוד של יושב ראש רשות.

אלי פולק: בצורה כזאת הוא גם יושב ראש של מי שנבחר בצורה ציבורית על-ידי ממשלה, אבל המציאות של 20 שנה - - -

ישראל אייכלר: אבל מי כפוף ליושב ראש?

אלי פולק: את היושב ראש ממנה הממשלה.

ישראל אייכלר: אחרי המינוי הוא פוליטרוק, הוא קומיסר?

ישראל אייכלר: מה הוא?

אלי פולק: הוא יושב ראש ויש לו סמכויות.

ישראל אייכלר: רשות השידור זה גורם מחנך אדיר וגם גורם שלטוני אדיר.

אלי פולק: אם אתה עושה את זה בסמכות השר, פירושו של דבר שלמנכ"ל יש את תעודת הביטוח שלו של השר וכתוצאה מכך - - -

כרמל שאמה-הכהן: אנחנו עוברים להצבעה, מיצינו את הדיון בסעיף הזה.

כרמל שאמה-הכהן: במקום השר יהיה כתוב "הממשלה".

אופיר אקוניס: בסופו של דבר שר מביא הצעת החלטה לממשלה.

אופיר אקוניס: השר הממונה הוא זה שיביא את ההצעה.

איתן כבל: זה בסדר, זה באישור הממשלה.

ניצן הורוביץ: צריך שלמנכ"ל יהיה ניסיון תקשורתי.

כרמל שאמה-הכהן: כתוב את זה.

ניצן הורוביץ: זה לא כתוב.

דני זקן: זה לא מנכ"ל משרד ממשלתי רגיל.

דני זקן: צריך אדם שיש לו ניסיון בתחום.

כרמל שאמה-הכהן: להיפך, אני חושב שיכול להיות מנכ"ל מעולה שלא בא מתחום התקשורת והוא יכול לנהל את רשות השידור.

איתן כבל: אבל הוא עורך ראשי.

איתן כבל: ניהול הוא ניהול.

איתן כבל: בחוק אנחנו נותנים לו גם להיות העורך הראשי.

אופיר אקוניס: גם עכשיו הוא העורך הראשי.

איתן כבל: אגב, יש דיון האם המנכ"ל צריך להיות עורך ראשי.

איתן כבל: כשהחוק נכנס היה על-כך ויכוח שלם.

איתן כבל: האם מנכ"ל צריך להיות עורך ראשי או רק רגולאטור בין קבוצת עובדים.

אופיר אקוניס: קראתי בגלובס יש הצעה להפריד.

ישראל אייכלר: למה שלא יהיה מנכ"ל כספי ניהולי ועורך ראשי.

ישראל אייכלר: בכל עיתון זה כך.

אופיר אקוניס: דנה, לא הצעתם להפריד את המנכ"ל והעורך הראשי.

אופיר אקוניס: אייכלר אומר בצדק שבכל עיתון פרטי יש מנכ"ל העיתון שהוא אחראי על התחום העסקי הפיננסי ויש את העורך שהוא אחראי על התוכן.

כרמל שאמה-הכהן: זה לא בסעיף הזה.

ישראל אייכלר: רוב העורכים לא יודעים לנהל ורוב המנהלים לא יודעים לערוך.

דני זקן: היום צריך ניסיון של 5 שנים.

דני זקן: אני מציע שיהיה יותר ניסיון.

אופיר אקוניס: לא, אני לא מסכים.

ניצן הורוביץ: 5 שנים זה סביר.

איתן כבל: דני, בסוף אתם תנהלו לבד כי לא יימצא מנהל.

כרמל שאמה-הכהן: בואו נעבור להצבעה.

כרמל שאמה-הכהן: זה יהיה באישור הממשלה.

ישראל אייכלר: מה עם השכלה תורנית?

אופיר אקוניס: לא, לא.

אתי בנדלר: אדוני היושב ראש, צריך להצביע על כל אחת מההצעות שהציעו חברי הכנסת.

אתי בנדלר: חבר כנסת אייכלר הציע, חבר הכנסת כבל הציע.

אתי בנדלר: חבר הכנסת אלכס מילר, ירדת מההצעה שלך?

אלכס מילר: אני מיישר קו עם היושב ראש.

אתי בנדלר: צריך להצביע על ההצעה של חבר הכנסת הורוביץ.

אתי בנדלר: אם זה לא יתקבל הוא יחליט - - -

כרמל שאמה-הכהן: השאלה, האם הם רוצים להעלות את זה להצבעה.

אתי בנדלר: אתם רוצים להעלות את זה להצבעה?

אתי בנדלר: אחרת לא תוכלו להגיש הסתייגות.

כרמל שאמה-הכהן: ניצן, אתה רוצה להעלות את זה להצבעה?

ניצן הורוביץ: כתוב שהוא בעל ידע בתחום התקשורת.

ניצן הורוביץ: בעל ידע זה כללי מידי.

כרמל שאמה-הכהן: לא נחזור על הסברים, חבל על הזמן.

כרמל שאמה-הכהן: אתה רוצה להעלות את זה להצבעה?

ניצן הורוביץ: אני אומר שבמקום "בעל ידע" ייכתב "בעל ניסיון בתחום התקשורת".

ניצן הורוביץ: אני בעד להעלות את זה להצבעה.

כרמל שאמה-הכהן: מי בעד הצעתו של חבר הכנסת הורוביץ שבמקום "בעל ידע בתחום התקשורת" יבוא "בעל ניסיון בתחום התקשורת"?

כרמל שאמה-הכהן: הצבעה בעד – 2 נגד – 4 נמנעים – אין

כרמל שאמה-הכהן: ההצעה לא אושרה.

אתי בנדלר: חבר הכנסת הורוביץ, אתה מבקש הסתייגות?

ניצן הורוביץ: כן.

ישראל אייכלר: להוציא את המילים "בעל תואר אקדמי".

כרמל שאמה-הכהן: מי בעד הצעתו של חבר הכנסת אייכלר למחוק את המילים: "בעל תואר אקדמי"?

כרמל שאמה-הכהן: הצבעה בעד – 1 נגד – אין נמנעים - אין

כרמל שאמה-הכהן: ההצעה לא התקבלה.

ישראל אייכלר: אבקש לרשום הסתייגות.

כרמל שאמה-הכהן: עוד הצעות של חברי כנסת?

ישראל אייכלר: בעניין כהונה ציבורית בסעיף 2, אני רוצה למחוק את הסעיף.

כרמל שאמה-הכהן: מי בעד מחיקת סעיף 23א(2)?

כרמל שאמה-הכהן: הצבעה בעד – 1 נגד – אין נמנעים – אין

כרמל שאמה-הכהן: ההצעה לא התקבלה.

ישראל אייכלר: אני רוצה להגיש הסתייגות.

דנה נויפלד: אני רוצה לומר שאני מבקשת להוסיף את סעיף 37ג בסעיף קטן ד': במקום הוראות סעיף 16א ו-37ג לחוק האמור".

דנה נויפלד: זאת התאמה טכנית.

דנה נויפלד: זה בשביל שיחולו על מינוי המנכ"ל הדרישות שמנויות בחוק הזה ולא בחוק החברות הממשלתיות.

אתי בנדלר: תחזרי, בבקשה.

דנה נויפלד: אני מבקשת להוסיף לסעיף קטן ד' שאומר: "ואולם, במקום הוראות סעיף 16א לחוק האמור" להוסיף לשם: "במקום סעיפים 16א ו-37ג" כדי שיהיה ברור שהסעיף הזה גובר על ההוראות בחוק החברות הממשלתיות, זה נאמר במפורש.

כרמל שאמה-הכהן: מקובל.

כרמל שאמה-הכהן: אנחנו הבאנו בסוג של הסכמה שינוי שהמועצה תמנה באישור הממשלה.

ישראל אייכלר: אני רוצה שיהיה כתוב "באישור השר".

כרמל שאמה-הכהן: מי בעד הצעתו של חבר הכנסת אייכלר להשאיר את "אישור השר" בסעיף 23א?

כרמל שאמה-הכהן: הצבעה בעד – 1 נגד – אין נמנעים – אין

לאה ורון: הצעתו של אייכלר לא התקבלה.

כרמל שאמה-הכהן: נרשמה הסתייגות.

כרמל שאמה-הכהן: אנחנו מצביעים על כל סעיף 23, לרבות השינוי שמעביר את האישור מהשר לממשלה.

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: הצבעה בעד – רוב נגד – אין נמנעים - אין

לאה ורון: ההצעה התקבלה.

לאה ורון: במקום "באישור השר" יבוא "באישור הממשלה"

כרמל שאמה-הכהן: נא להקריא את הסעיף 23א.

אתי בנדלר: רק רגע, אדוני היושב ראש, נא להצביע גם על סעיף 12.

כרמל שאמה-הכהן: זה שינוי כותרת טכני.

כרמל שאמה-הכהן: מי בעד סעיף 12?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: אושר פה אחד.

יעל כהן: "תקופת כהונה של המנהל הכללי וסיום כהונה 23א.

יעל כהן: (א) המנהל הכללי ימונה לתקופה של ארבע שנים, ואפשר לשוב ולמנותו לתקופת כהונה נוספת, אחת בלבד, ברציפות.

יעל כהן: (ב) המנהל הכללי יחדל לכהן לפני תום תקופת כהונתו באחד מאלה: (1) הוא התפטר במסירת כתב התפטרות ליושב ראש המועצה; המועצה קבעה כי נבצר ממנו למלא את תפקידו דרך קבע; המועצה קבעה ברוב של שני שלישים מחבריה שאין הוא ממלא את תפקידו כראוי; הוא הורשע בעבירה שבשל חומרתה, מהותה או נסיבותיה אין הוא ראוי לכהן בתפקידו; המועצה קבעה כי נתקיימה בו אחת הנסיבות הפוסלות אדם לפי דין מלכהן כמנהל כללי.

יעל כהן: (ג) (1) סבר השר כי מתקיים טעם מהטעמים המנויים בסעיף קטן (ב)(2) או (3) להפסקת כהונתו של המנהל הכללי, והמועצה לא דנה בהפסקת הכהונה כאמור, רשאי השר לפנות אליה, בכתב, בבקשה לעשות כן.

יעל כהן: (2) פנה השר למועצה לפי הוראות פסקה (1) והמועצה לא דנה בהפסקת כהונתו של המנהל הכללי כאמור באותה פסקה, רשאי השר, לאחר ששמע את טענותיו של המנהל הכללי, לפנות בעניין לממשלה ולהמליץ על הפסקת כהונתו של המנהל הכללי בשל טעם מהטעמים המנויים בסעיף קטן (ב)(2) או (3).

יעל כהן: (ד) חדל לכהן המנהל הכללי, תמנה המועצה באישור השר, מנהל כללי אחר במקומו, בתוך 60 ימים, בהתאם להוראות סעיף 23.

יעל כהן: "

דנה נויפלד: הסעיף מדבר על תקופת הכהונה של המנכ"ל וגם על אותם מקרים שבהם המנכ"ל חדל מלכהן לפני תום התקופה ואלה הם המקרים.

דנה נויפלד: דיברנו על המקרים בדומה לחבר המועצה.

דנה נויפלד: יש פה שינוי במובן הזה שבשביל להעביר מנכ"ל מכהונתו, בגלל העילה שאין הוא ממלא את תפקידו כראוי, צריך רוב של שני שלישים.

דנה נויפלד: מעבר לכך, יש פה גם סמכות לשר שאם הוא רואה שהתקיימו הטעמים, כמו שעשינו לגבי חבר מועצה, שהמועצה לא דנה על אף שמתקיימים הטעמים להעביר את המנכ"ל מתפקידו, הוא יכול לפנות למועצה ולבקש ממנה לדון בהעברתו מתפקיד.

איתן כבל: אבל פה צריך בהתאמה לשים כל הזמן את הממשלה.

כרמל שאמה-הכהן: אני רוצה לשאול לגבי סעיף 4.

כרמל שאמה-הכהן: הוא הורשע בעבירה שבשל חומרתה, מהותה ונסיבותיה אין הוא ראוי לכהן.

כרמל שאמה-הכהן: לא ראוי שזה יהיה לפני ההרשעה?

דנה נויפלד: יש העברה מתפקיד ויש השעיה מכהונה.

דנה נויפלד: ב-23ב מדובר על מצב של הגשת כתב אישום ואז אפשר להשעותו.

אתי בנדלר: ב-23ב יש סמכות להשעות, זה לא הליך אוטומטי.

דנה נויפלד: צריך לדון בשאלה האם זאת מסוג העבירות - - -

כרמל שאמה-הכהן: נדון כשנגיע לסעיף.

איתן כבל: צריך לעשות התאמות של "ראתה הממשלה".

אופיר אקוניס: אדוני היושב ראש, אתה מציע הצעות שכביכול באות לנטרל את ההשפעה הפוליטית ואתה מעביר את כל הדבר הזה מהשר הממונה למליאת הממשלה ששם יש 30 שרים.

אופיר אקוניס: לדעתי זה רק מקשה.

אופיר אקוניס: כל דבר יהיה מהממשלה?

דנה נויפלד: השר פה הוא רק זה שנותן את ההתרעה.

דנה נויפלד: מי שמעביר מתפקיד זאת הממשלה, זה כתוב בסעיף קטן 2.

דנה נויפלד: השר הוא זה שפונה לממשלה.

אופיר אקוניס: אגב ב-23א השר יפנה לממשלה.

אופיר אקוניס: כתבנו שהמועצה תמנה, מי יפנה לממשלה?

איתן כבל: השר ייצר את המנגנון.

איתן כבל: אני נותן למשרד ראש הממשלה יותר כוח.

איתן כבל: לא משנה, אני מקבל את ההערה.

ישראל אייכלר: אני מבקש להוסיף סעיף נוסף:

ישראל אייכלר: להפסיק את כהונתו של מנכ"ל אם הוא לא מילא את תפקידו בהגינות ולא נתן ייצוג לכל מגזרי האוכלוסייה בתקופה של שנה לפחות או חצי שנה.

ישראל אייכלר: אני רוצה שתהיה מחויבות של המנכ"ל לתת ייצוג לכל מגזרי האוכלוסייה.

כרמל שאמה-הכהן: לערבים, לדוגמה.

ישראל אייכלר: לערבים ולעוד אנשים אהובים.

ניצן הורוביץ: זה נכנס בתוך ההוראות הכלליות.

ישראל אייכלר: שהוא יידע שאם הוא לא נוהג בהגינות והוא לא קשוב לרחשי הלב של הציבור הוא עלול לשבת בפני המועצה בשימוע להסביר.

ישראל אייכלר: המועצה תשב על זה.

כרמל שאמה-הכהן: במהות אתה צודק אבל זה קשה.

ישראל אייכלר: אם יוכח שהוא לא נהג בהגינות.

אלכס מילר: מה זה הוכיח?

איתן כבל: בשביל זה יש מבקר וועדת ביקורת.

איתן כבל: תאר לך שחסידי בלז יתלוננו שנותנים רק לחסידי גור.

ישראל אייכלר: אני אייצג את חסידי גור בעניין הזה.

כרמל שאמה-הכהן: אנחנו מצביעים על סעיף 23א.

ישראל אייכלר: אפשר הצבעה על מה שהעליתי.

אתי בנדלר: עם התיקון בסעיף קטן ד', תיקון המתחייב מההחלטה הקודמת של הוועדה, שזה לא יהיה באישור השר אלא באישור הממשלה.

כרמל שאמה-הכהן: מה אתה רוצה להעמיד להצבעה?

ישראל אייכלר: בסעיף ב' תהיה תוספת בסעיף 5 או 6: "לא מילא המנכ"ל את תפקידו בהגינות ויוכח כי לא נתן ביטוי לכלל מגזרי האוכלוסייה באופן שוויוני?

ישראל אייכלר: "

לאה ורון: אבל קודם הצעת לתקופה מסוימת.

ישראל אייכלר: בתקופה של שנה לפחות.

ניצן הורוביץ: אתי, תרשמי את זה גם כהסתייגות שלי.

אתי בנדלר: אני קוראת שוב את התוספת: "לא מילא את תפקידו בהגינות ולא נתן ביטוי לכלל מגזרי הציבור באופן שוויוני במהלך שנה לפחות".

כרמל שאמה-הכהן: מי בעד הצעתו של אייכלר?

כרמל שאמה-הכהן: מי נגד?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: ההצעה לא התקבלה והפכה להסתייגות.

כרמל שאמה-הכהן: מי בעד סעיף 23א?

כרמל שאמה-הכהן: הצבעה בעד – רוב נגד – אין נמנעים - אין

אתי בנדלר: אני מפנה שוב לשינוי בסעיף קטן ד', במקום "השר" יבוא "הממשלה".

יעל כהן: "השעיה מכהונה 23ב.

יעל כהן: הוגש נגד המנהל הכללי כתב אישום בעבירה כאמור בסעיף 23א(ב)(4), רשאית המועצה להשעותו מתפקידו עד למתן פסק דין סופי בעניינו.

יעל כהן: "

כרמל שאמה-הכהן: אני רוצה שזה לא יהיה בשיקול דעת.

כרמל שאמה-הכהן: אם העבירה שקבעתם, שלא יהיה מצב שנשאר מנכ"ל שהוא מואשם – למה משעים שר?

כרמל שאמה-הכהן: למה אני לא שומע את הטיעון הזה על שר שקיבל כתב אישום?

כרמל שאמה-הכהן: בכתב אישום משעים אותו?

אופיר אקוניס: בכתב אישום – כן.

כרמל שאמה-הכהן: אז גם פה.

כרמל שאמה-הכהן: פה כתוב "הוגש כתב אישום".

יעל כהן: זה בהתבסס על פסיקה, זה לא מתבסס על סעיף בחוק היסוד.

כרמל שאמה-הכהן: מה לעשות, אנחנו שואפים - - -

ישראל אייכלר: במדינות מתוקנות, כשפרקליטות מגישה כתב אישום, בחלק גדול מן המקרים השופט לא מקבל את זה ולא מרשיע.

ישראל אייכלר: רק במדינת ישראל 98% מכתבי האישום השופטים מאשרים.

ישראל אייכלר: לכן יש סכנה שמישהו בפרקליטות או מישהו בעיתונות יפעיל את מי שבפרקליטות באמצעות "עליהום" של דעת קהל על המנכ"ל הזה בקשר לכתב אישום על העובדה - - -

כרמל שאמה-הכהן: זה לסגור את המדינה.

כרמל שאמה-הכהן: אם אתה מאמין - - -

ישראל אייכלר: רק בגלל שאשתו העסיקה עובדת זרה ואז יגישו נגדו כתב אישום ויפטרו אותו.

כרמל שאמה-הכהן: מדובר פה בעבירות מדרגת חומרה מסוימת.

כרמל שאמה-הכהן: לא מדובר פה על כל עבירה.

ישראל אייכלר: על איזה עבירות?

דנה נויפלד: זה הליך דו שלבי.

דנה נויפלד: זה הליך שבו קודם המועצה קובעת שזאת עבירה שהיא מסוג העבירות שבגינן הוא לא ראוי לכהן, ואז יש לה סמכות ושיקול דעת להשעות אותו.

כרמל שאמה-הכהן: איזה סוג של עבירות?

דנה נויפלד: הסעיף הזה מנוסח כך שזה תלוי בנסיבות.

ישראל אייכלר: אני בעד הסעיף זה שהמועצה תחליט אבל היו"ר רצה להוציא מהמועצה את הסמכות ואת זה אני לא רוצה.

ישראל אייכלר: אני בעד הסעיף כפי שניסחתם.

ישראל אייכלר: אני לא רוצה שיחייבו את המועצה לפטר אותו מייד.

כרמל שאמה-הכהן: לא לפטר, להשעות עד שהוא מנקה את עצמו.

ישראל אייכלר: הם כתבו את זה טוב מאוד "שהמועצה תורשה לדון".

ישראל אייכלר: "רשאית המועצה להשעותו", זה בסדר גמור.

אתי בנדלר: כך וכך, גם בהתאם להצעת היושב ראש, המועצה תצטרך לדון אם כתב האישום הוגש בשל עבירות שבשל חומרתן, מהותן או סיבותיהן הוא אינו ראוי לכהן בתפקידו.

אתי בנדלר: הליך אוטומטי לא יהיה, גם לא לפי הצעת היושב ראש.

אתי בנדלר: אלא, שאומר היושב ראש, שאם המועצה הגיעה למסקנה שאכן העבירה שבגינה הוגש נגדו כתב אישום היא כזאת שבשל חומרתה, מהותה ונסיבותיה אין הוא ראוי לכהן בתפקידו, לא יישאר לה שיקול דעת האם להשעותו או לא להשעותו אלא שאז היא תהיה מחויבת להשעותו.

ניצן הורוביץ: זה נכון, הוא צודק.

ישראל אייכלר: אבל האם המועצה תוכל להגיד לא לפרקליטות או לסעיף שהם כתבו?

אתי בנדלר: נניח שהוגש כתב אישום על ביצוע עבירת תעבורה, לצורך העניין הזה.

אתי בנדלר: תצטרך המועצה לדון האם כתב האישום שהוגש, העבירה שבה מואשם המנכ"ל היא כזאת שבשל חומרתה, מהותה או נסיבותיה אין הוא ראוי לכהן בתפקידו.

אתי בנדלר: יכול שתגיד המועצה שהעבירה הזאת איננה מצדיקה השעיה.

אתי בנדלר: אבל אם תגיע למסקנה שמדובר בעבירה חמורה, נניח של הפקרת אדם לאחר תאונה, שזה סוג של עבירת תעבורה, יגידו שבמקרה של הגשת כתב אישום בעבירה כזאת, זאת עבירה שבגינה הוא אינו ראוי לכהן.

ישראל אייכלר: המועצה תחליט על-כך ולא פרקליט בפרקליטות.

אתי בנדלר: אם כך, הצעת היו"ר היא: "הוגש נגד המנהל הכללי כתב אישום בעבירה כאמור בסעיף 234א(ב)(4), תשעה המועצה את המנכ"ל".

אתי בנדלר: השיקול שלה הוא בקשר האם העבירה היא כזאת.

אתי בנדלר: משהיא הגיעה למסקנה שהעבירה היא חמורה דיה, היא צריכה להשעות אותו.

לאה ורון: עד למתן פסק דין סופי של שופט.

כרמל שאמה-הכהן: זה הגיוני שיהיה מקרה של מנכ"ל שיש לו כתב אישום על גניבה מקופת רשות השידור, ימשיך לנהל את קופת רשות השידור?

כרמל שאמה-הכהן: אני לא רוצה לחשוב על מצב כזה.

רוברט אילטוב: אבל יכול להיות שהוא לא גנב.

כרמל שאמה-הכהן: אבל יש לו כבר כתב אישום.

כרמל שאמה-הכהן: גם שר שיש לו כתב אישום, לא עלינו – אנחנו משעים שר מהממשלה, מפטרים אותו אז למה שלמנכ"ל תהיה הגנה.

אלכס מילר: מנכ"ל זה לא שר.

כרמל שאמה-הכהן: זאת סמכות ביצועית.

כרמל שאמה-הכהן: מי בעד ההצעה לרבות השינוי?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: התקבל פה אחד.

יעל כהן: "מינוי ממלא מקום זמני למנהל הכללי 23 ג.

יעל כהן: (א) התפנתה משרתו של המנהל הכללי וטרם מונה אחר במקומו או החליטה המועצה כי נבצר מהמנהל הכללי באופן זמני למלא את תפקידו, תמנה לו ממלא מקום לתקופה שלא תעלה על שלושה חודשים, ורשאית היא להאריך את תקופת המינוי לתקופה אחת נוספת, שלא תעלה על שלושה חודשים.

יעל כהן: (ב) הושעה המנהל הכללי מכהונתו לפי הוראות סעיף 23ב, תמנה לו המועצה ממלא מקום בעל כשירות כאמור בסעיף 23(א), למשך תקופת ההשעיה.

יעל כהן: "

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: התקבל פה אחד.

יעל כהן: "תפקידי המנהל הכללי 23ד.

יעל כהן: תפקידי המנהל הכללי הם: (1) להיות אחראי לניהול השוטף של הרשות בהתאם להחלטות המועצה ולהנחיותיה; (2) להכין הצעת תקציב מאוזן של הרשות, לכל שנת כספים, להביאה לפני המועצה 60 ימים לפחות לפני תום השנה, ולהיות אחראי לביצוע התקציב כאמור, לאחר אישורו; (3) להגיש לאישור המועצה, מדי שנה, יחד עם הצעת התקציב כאמור בפסקה (2), תכנית עבודה שנתית שתכלול, בין השאר, את יעדי הרשות לשנה הקרובה, את הפעולות המתוכננות להיעשות בידי הרשות להשגת היעדים האמורים ואת דרכי מימון התכנית; (4) לאשר את ההצעות ללוחות השידורים שהכינו מנהלי השידור לפי סעיף 23ז(ג), להעבירם לאישור המועצה, ולשמש העורך הראשי של השידורים; (5) להגיש למועצה, אחת לשישה חודשים לפחות, דוח ובו פירוט פעילות הרשות בתקופה שאליה מתייחס הדוח, והתייחסות למימוש היעדים שהוגדרו בתכנית העבודה השנתית, בתקופה האמורה.

יעל כהן: "

ישראל אייכלר: לגבי סעיף 4.

ישראל אייכלר: למה הוא חייב להיות עורך ראשי של השידורים?

ישראל אייכלר: הוא יכול למנות עורך ראשי.

ישראל אייכלר: מי אמר שמי יודע לנהל כספים ולעשות הסכמים עם הספק של כוסות הקפה במזנון יודע לערוך?

ישראל אייכלר: הוא יכול למנות עורך.

ניצן הורוביץ: בתיאטרון, למשל, יש מנכ"ל ויש מנהל אומנותי.

ישראל אייכלר: אני הייתי מציע לכתוב שהוא יוכל למנות לצידו עורך ראשי של השידורים.

כרמל שאמה-הכהן: הוא יוכל אבל לא חייב.

עינת וילף: הוא יוכל לשמש או למנות.

כרמל שאמה-הכהן: למנכ"ל תהיה אופציה למנות לצידו עורך ראשי.

דנה נויפלד: המשמעות של הורדת הסעיף היא שאז יש שיקול דעת לכל כיוון.

ניצן הורוביץ: זאת סוגיה לא פשוטה ואי-אפשר לדון בה כלאחר יד.

כרמל שאמה-הכהן: היום אין עורך ראשי.

ניצן הורוביץ: צריך להגיד מה סמכויות העורך הראשי, זה לא סיפור פשוט.

ישראל אייכלר: כתוב פה: לאשר את ההצעות ללוחות השידורים שהכינו מנהלי השידור.

אופיר אקוניס: אני מסכים עם חבר הכנסת הורוביץ.

אתי בנדלר: האחריות היא שלו.

איתן כבל: אדוני היושב ראש.

איתן כבל: עכשיו זה כבר לא פוליטיקה אלא עניין מקצועי מהותי ביותר שמצריך הכרעה.

איתן כבל: הכרעתי באותו תהליך אבל - - -

עינת וילף: איתן, למה חייבים להכריע ולא לתת את האפשרות?

איתן כבל: זה אחד הנושאים הכי מהותיים שיש ברמה המקצועית.

איתן כבל: מה בעצם תפקידו של מנכ"ל?

איתן כבל: אם אנחנו מחליטים שכל מה שעשינו בהקשר של מנכ"ל, שהוא מנהל כללי, אחראי על הגזבר, אחראי שיצאו מכרזים בזמן, זה בסדר.

איתן כבל: אבל אם אתה קובע שהוא העורך הראשי, אלה עוצמות אחרות לגמרי.

ניצן הורוביץ: הוא מאשר את קו השידורים, מי ירואיין, מי יוזמן.

איתן כבל: אם אתה רק מנהל כללי רגיל, לא על זה השר כל-כך היה רוצה למנות את המנכ"ל.

איתן כבל: אבל כשאתה קובע את ה"ליין אפ" ויש לך השפעה מאוד גדולה – אני אומר שלדעתי צריך להשאיר את זה כמו שזה עכשיו, כי זה היה הקו שלנו עד עכשיו.

איתן כבל: מנכ"ל הוא גם העורך הראשי.

כרמל שאמה-הכהן: אדוני, המנכ"ל.

מוטי שקלאר: היו אין סוף דיונים, כפי שאומר חבר הכנסת כבל.

מוטי שקלאר: הגישה שמנכ"ל צריך להיות עורך ראשי נובע מכמה סיבות.

מוטי שקלאר: אחד, המוצר העיקרי של המקום זה התוכן ולכן ראוי שהמנכ"ל יתעסק בתוכן, זה המוצר שלו.

מוטי שקלאר: שניים, בשל היותה של רשות השידור אחראית גם על רדיו, גם על טלוויזיה ובעתיד גם על מדיה חדשה, אתה חייב איזו גישה שמסנכרנת את הכול.

מוטי שקלאר: זאת אומרת, אתה לא יכול לייצר מצב שבו הרדיו עובד בנפרד, הטלוויזיה עובדת בנפרד.

מוטי שקלאר: אם אתה רוצה ליצור התלכדות מסוימת במקום שיש לו יתרון יחסי ויש לו את כל סוגי המדיה למיניהם, לכן טוב שיש עורך ראשי שרואה ראייה כוללת ושהוא אינטגראטור בין כולם.

מוטי שקלאר: שלישית, בעל המאה הוא בעל הדעה.

מוטי שקלאר: כשאתה עוסק בשידורים זה כסף.

מוטי שקלאר: תעשה הבחנה בין מנכ"ל לעורך, אתה יוצר שם מלחמת עולם בין מנכ"ל לבין העורך הראשי.

מוטי שקלאר: יבוא המנכ"ל, שהוא האחראי על הצד הכספי וכן הלאה ובשיקול דעתו יגיד שיותר חשוב כרגע לרכוש משדרים.

מוטי שקלאר: יבוא העורך הראשי ויגיד: מהתקציב הזה אני רוצה הפקות.

מוטי שקלאר: אתם תעשו התנגשות שלא נצא ממנה.

חנה מצקביץ: המנכ"ל יכול למנות מישהו מכוח הסמכות שלו.

אופיר אקוניס: אף מנכ"ל לא העביר סמכות למישהו להיות עורך ראשי.

חנה מצקביץ: יש דברים מסוימים שהמנכ"ל מעצים סמכויות.

איתן כבל: אבל עדיין הוא המחליט.

חנה מצקביץ: לכן לא צריך להכניס שהמנכ"ל יכניס מישהו אחר, כי הוא ממילא יכול לעשות זאת.

ברוך אסקרוב: נדמה לי שבמתח הזה בין עריכה ראשית והתמחות לבין מנכ"לות, במקרה של רשות השידור, כמו שאומר המנכ"ל, השליחות הציבורית היא שהוא באמת יוכל לאזן.

ברוך אסקרוב: אם המנכ"ל יהיה השפיץ, הוא לא יהיה בעל המומחיות לאזן.

ברוך אסקרוב: כיוון שממילא צריך לבחור, אני חושב שצריך להבנות בהליך הבחירה של המנכ"ל שהוא יביא איתו כישורים של עורך ראשי.

ברוך אסקרוב: אם לא, הוא לא יכול להיות מנכ"ל.

ישראל אייכלר: הצעת פשרה למה שאמר המנכ"ל.

ישראל אייכלר: לכתוב שהוא אמנם העורך הראשי של השידורים, אבל הוא יוכל למנות מי מטעמו.

כרמל שאמה-הכהן: זה ברור מאליו.

חנה מצקביץ: זה מיותר, זה ברור.

כרמל שאמה-הכהן: כל שר יכול לומר לעובד הכי זוטר שלו: מה שתחליט אני אעשה.

ישראל אייכלר: להאציל סמכויות אפשר?

קריאה: אדוני היושב ראש, חייב להיות המנכ"ל עורך ראשי.

קריאה: לאורך כל השנים המנכ"ל היה עורך.

קריאה: תהיה מלחמת עולם.

ישראל אייכלר: הוא יוכל להאציל סמכויות?

אתי בנדלר: בחוק הקיים אין הערה כזאת.

אתי בנדלר: בחוק המתגבש, לו סעיף זה יתקבל כפי שהוא, אני לא משוכנעת שהסמכות של עריכה כללית ניתנת להאצלה.

אתי בנדלר: צריך לברר את זה.

אתי בנדלר: השאלה הזאת תלויה בנסיבות ה עניין.

אופיר אקוניס: באיזה נסיבות?

אתי בנדלר: אני חושבת שבנסיבות כאן, כשהמחוקק נותן את דעתו במפורש לנושא הזה וקובע שזה התפקיד שלו, אינני משוכנעת שהפרשנות תהיה שהוא רשאי להאציל סמכות.

ישראל אייכלר: אז אני מבקש להוסיף את זה.

כרמל שאמה-הכהן: הדבר שונה.

כרמל שאמה-הכהן: למשל, יו"ר ועדה בכנסת לא יכול להציל סמכות לאחד מהעוזרים שלו לשבת ולנהל ישיבה.

כרמל שאמה-הכהן: אבל, אצל מנכ"ל ההחלטות מתקבלות בעבודה משרדית בניהול ובדיונים.

כרמל שאמה-הכהן: הוא יכול לקחת מי שהוא רוצה ולהטיל עליו את האחריות של העריכה ואחרי זה רק לחתום על מה שהוא אמר לו, זה ה כול.

ישראל אייכלר: אומרת היועצת המשפטית שזה לא כל-כך ברור שהוא יכול להאציל סמכות.

ישראל אייכלר: אני אגיד לך למה אני רוצה שהמנכ"ל ימנה מישהו.

ישראל אייכלר: הוא יגיד: אני עוסק כל היום בענייני הניהול.

ישראל אייכלר: יש אדם שהוא העורך ותדבר איתו.

ישראל אייכלר: צריך שתהיה כתובת.

ישראל אייכלר: המנכ"ל הוא אחראי אבל שתהיה לו אפשרות להאציל סמכויות.

אלכס מילר: הוא יבקש ממנו ידע בתקשורת והוא יכול למנות כל אדם שהוא רוצה.

גדי בן יצחק: אני יו"ר ועדת עיתונאי הרדיו ירושלים.

גדי בן יצחק: לעניין העורך הראשי.

גדי בן יצחק: הדבר שקבע את ההלכה ברשות השידור היה בית המשפט העליון נגד אגודת העיתונאים.

גדי בן יצחק: אז זה היה האיגוד הארצי של עיתונאי ישראל שאמר לנו שהמנכ"ל דאז הוא העורך הראשי.

גדי בן יצחק: עד אז העורכים הראשיים, כל אחד בתחומו, היו מנהל הטלוויזיה ומנהל הרדיו, לפי העניין.

גדי בן יצחק: רצה אלוהים שאז המנכ"ל היה עיתונאי ידוע, יוסף לפיד, ואז בית המשפט העליון פתר לנו את הבעיה.

גדי בן יצחק: אם מישהו חושב שהמנכ"ל צריך להיות עורך ראשי, ואני חושב שזה כך, והוא לא עוסק בענייני עריכה דיומו אלא רק כשזה מגיע אליו, אין בעיה.

גדי בן יצחק: אבל, צריך להיות ברור שההבנה של המנכ"ל בעיתונות צריכה להיות מוכחת.

גדי בן יצחק: אם לא רוצים שיהיה עורך ראשי, אפשר מהתחלה לומר שהעורכים של העיתונים מתחת הם יהיו העורכים הראשיים ואז המנכ"ל יעסוק בדברים אחרים, כפי שהיה פעם.

ניצן הורוביץ: לכן אמרתי שצריך ניסיון בתחום התקשורת.

דנה נויפלד: אני רוצה להבהיר.

דנה נויפלד: לא הגענו לזה עדיין אבל יש עוד כמה סעיפים בהמשך.

דנה נויפלד: אחד מהסעיפים האלה מדבר על מנהלי השידור.

דנה נויפלד: מנהלי השידור הם קודם כל בתחום סמכותם.

דנה נויפלד: זאת אומרת, אם העורך הראשי הוא המנכ"ל כן או לא, זאת שאלה.

דנה נויפלד: על פניו, היועצת המשפטית של הוועדה הציגה דעה לפיה אם המחוקק נותן דעתו באופן מפורש שאותו אדם צריך לשמש כעורך ראשי, דהיינו המנכ"ל, אז קצת קשה לי לראות איך אפשר להחליט אחרת ולגבור על הוראות החוק.

דנה נויפלד: אם אנחנו נוריד את הסיפה הזאת, אז זה יהיה נתון לשיקול דעת ויכול שכן ויכול שלא.

דנה נויפלד: חוץ מזה, מנהלי השידור, הם בתחומם, כל אחד משמש הראש של אותו מערך.

דנה נויפלד: אנחנו לא משאירים פה איזה עולם שמתנהל ללא אחריויות וללא סמכויות.

דנה נויפלד: שימו לב גם לסעיף הבא.

ישראל אייכלר: אז את מציעה להוריד "לשמש כעורך ראשי"?

דנה נויפלד: אתם הצעתם.

אמיר גילת: יש פה שתי אסכולות.

אמיר גילת: אחת מדברת על כובע אחד מאוחד, כשהעורך הראשי הוא גם מנכ"ל רשות השידור, שזה גם המצב היום.

אמיר גילת: במבנה הארגוני החדש ניסינו לתת את המענה על-ידי כך שמינינו ממונה משנה למנכ"ל שירכז את כל עבודת המטה וישחרר את העורך הראשי כעבודתו כעורך ראשי ופחות יתעסק עם הניהול.

אמיר גילת: יחד עם זאת, דוח מבקר המדינה האחרון מצביע על הבעייתיות של הדואליות בתפקיד הזה בשני הכובעים ולכן יש באמת את האסכולה השנייה שמדברת על-כך שלא המנכ"ל הוא זה שצריך להחליט אם הוא ממנה עורך ראשי או לא כי זה לא תואם את כל רוח הדברים שדיברנו עד עכשיו.

אמיר גילת: אני חושב שאולי כן צריך להשאיר את האופציה למנות עורך ראשי שהוא אינו המנכ"ל אבל בוודאי שלא המנכ"ל יעשה את זה.

אמיר גילת: המועצה היא זאת שצריכה להחליט אם היא רוצה למנות מנכ"ל לצידו של העורך הראשי.

ישראל אייכלר: אתה לא חושש שיהיו ביניהם כל הזמן מחלוקות?

אמיר גילת: אני חושש לכן אני אומר שזאת צריכה להיות ברירת המחדל.

אמיר גילת: עד היום רשות השידור נוהלה בכובע אחד וראינו גם לאן זה הגיע.

אמיר גילת: לכן, הייתי שמח אם היתה לפחות האופציה למועצה.

אמיר גילת: אם יהיה משבר כלכלי קשה ברשות השידור, כן להכניס מישהו שהוא יותר עם ראייה עסקית ניהולית שיוכל לעשות את הצד הניהולי באופן יותר טוב ולצידו יהיה עורך ראשי.

אמיר גילת: את זה תחליט המועצה אם המצב יצדיק את זה.

איתן כבל: אנחנו נוגעים אולי בדבר הכי מרכזי שהוא מעבר לפוליטיקה כי זה רציני מידי.

איתן כבל: לשיטתי, לכאורה, הייתי אומר שזה טוב לעשות את ההפרדה כי זה מייצר שני מוקדי כוח וזה מכהה עוד יותר את היכולת לשחק ברמות הפוליטיות.

איתן כבל: למרות זאת, גם בחוק החדש, יש יותר מידי ידיים.

איתן כבל: אני סבור שבעניין הזה ההכרעה צריכה להיות בחוק ולא צריך לתת את זה למועצה כי בסופו של עניין זה שוב שם.

איתן כבל: יהיה ויכוח מי בעד או מי נגד.

איתן כבל: פה יש דברים שצריך להכריע עליהם מבעוד מועד.

איתן כבל: אני ממליץ שההכרעה תהיה שהמנכ"ל יהיה גם העורך הראשי, עם כל הבעיות, כהצעת הממשלה.

איתן כבל: מצב אחר יכול לייצר מצב יותר בעייתי.

עינת וילף: בעקבות זאת, אולי כן יש מקום לבחון מחדש את הנושא שהעלה ניצן הורוביץ לגבי הצורך של ניסיון תקשורתי.

עינת וילף: אם זה הוצע כהסתייגות אני רוצה לומר שאני אתמוך בהסתייגות או כבר לשנות את זה עכשיו.

אתי בנדלר: את יכולה להצטרף להסתייגות.

עינת וילף: אני אומרת באופן כללי.

עינת וילף: ההצטרפות האישית שלי לא משנה בהקשר הזה אלא שנמליץ שכשיגיע הזמן להצביע, נקבל את ההסתייגות.

אמיר גילת: היועצת המשפטית אומרת שלא ברור מאליו שהמנכ"ל יכול להאציל את סמכויותיו.

אמיר גילת: אולי כדאי לפחות להדגיש את זה.

ישראל אייכלר: אני חושב שזאת הפשרה הטובה ביותר, שהוא רשאי להאציל סמכויות.

אתי בנדלר: אני רוצה להציע לכם לחשוב על הנושא הזה היטב.

אתי בנדלר: הוועדה יושבת כאן ומתווכחת אם המנכ"ל צריך להיות בעל ידע בתחום התקשורת או בעל ניסיון בתחום התקשורת.

אתי בנדלר: איזה?

אתי בנדלר: כמה שנים?

אתי בנדלר: וכיוצא בזה ואז יבחרו מנכ"ל שעונה לכל דרישות הכשירות והוא ימנה מישהו שלא המועצה ולא המחוקק היו מעלים על דעתם שאחד כזה ימלא את התפקיד ויאצילו לו את הסמכות.

אתי בנדלר: מה עשיתם?

ישראל אייכלר: שימנה מישהו בעל כישורים.

אתי בנדלר: אז המנכ"ל יחליט שהוא בעל הכישורים המתאימים.

אתי בנדלר: למרות שלא פעם אני מבקרת את הצעות הממשלה ואני עושה את זה גם במהלך הצעת החוק הזאת, אני חושבת שבהקשר הזה הצעת הממשלה היא סבירה ונכונה.

עינת וילף: אני מציעה גם ניסיון אבל זה לא בסעיף זה.

כרמל שאמה-הכהן: אין הצעה לשינוי הסעיף אז אנחנו מצביעים על סעיף 23ד כהצעת הממשלה.

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: הסעיף אושר.

אתי בנדלר: הייתי רק רוצה לוודא.

אתי בנדלר: חבר הכנסת אייכלר יש לך הסתייגות לסעיף הזה?

ישראל אייכלר: אני מוריד.

כרמל שאמה-הכהן: סעיף 23ה.

יעל כהן: "סמכויות המנהל הכללי 23ה.

יעל כהן: למנהל הכללי יהיו כל הסמכויות הדרושות לניהול השוטף של הרשות, שאינן נתונות לאחר לפי חוק זה, ובכלל זה – (1) לייצג את הרשות בכל תפקיד מתפקידיה ולחתום בשמה על מסמכים ועסקאות, בכפוף לאמור בסעיף 17(10); לקבל עובדים לרשות בהתאם להוראות לפי סעיף 24, ובשים לב לשיא כוח האדם שנקבע בידי המועצה לפי סעיף 17(5).

יעל כהן: "

כרמל שאמה-הכהן: הסבר.

דנה נויפלד: הסעיף הזה מסביר מהן הסמכויות של המנכ"ל, שזה כמובן כל הסמכויות הדרושות לו לניהול הרשות שאינן נתונות – כדי להבהיר מה היחס בין האורגנים השונים בתוך הרשות, אז כל הסמכויות שאינן נתונות לאחר לפי חוק זה, נתונות למנכ"ל.

דנה נויפלד: קודם כל, לייצג את הרשות בכל אחד מתפקידיה, חתימה על מסמכים ועסקאות וכן לקבל עובדים לרשות בהתאם למה שהמועצה קובעת.

דנה נויפלד: המועצה מחליטה על שיא כוח האדם והמבנה הארגוני.

דני זקן: יש לנו הסכמים שבהם נכתבו דברים בהקשר לקבלת עובדים - - השאלה מה גובר.

כרמל שאמה-הכהן: ברור שהחוק.

דני זקן: ההסכמים מדברים בין היתר על קבלת עובדים.

דני זקן: המנכ"ל יכול עכשיו לפי החוק יכול להגיד שהוא עושה מה שהוא רוצה לפי החוק.

דנה נויפלד: לא.

דנה נויפלד: קודם כל, זה בכפוף לסעיף 24.

דנה נויפלד: למיטב הבנתי סעיף 24 הוא מעגן את ההסכמות שהגיעו אליכם ולכן זה לא גובר.

דנה נויפלד: תכף נגיע לסעיף 24.

כרמל שאמה-הכהן: אין הערות נוספות.

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: הסעיף אושר.

יעל כהן: "השתתפות המנהל הכללי בשידורים 23ו.

יעל כהן: המנהל הכללי לא ישתתף בשידורים; ואולם הוא רשאי להשתתף באופן חד–פעמי בשידורים, כמומחה בתחום עיסוקו בהתאם לנהלים שקבעה המועצה לפי סעיף 17(12).

יעל כהן: "

קריאה: מה זה חד-פעמי?

אתי בנדלר: זה אותו חד-פעמי שהיה פה קודם.

ניצן הורוביץ: אולי הניסוח שאתי תמצא יהיה גם פה.

דנה נויפלד: זה אותו עיקרון.

אופיר אקוניס: לטומי לפיד היתה תכנית קבועה, זה היה אחרי פרישתו?

איתן כבל: כן.

קריאה: גם מוטי קירשנבוים כשהיה מנכ"ל רשות השידור הוא לא עשה כתבות.

עינת וילף: למה לא לנסח את זה באופן גורף, שלא יופיע בכלל?

איתן כבל: קיימנו על זה דיון.

איתן כבל: אתה יכול להיות מנכ"ל ואתה יודע עוד כמה דברים חוץ מהתחום.

איתן כבל: יצרנו איזו הגבלה של שכל ישר.

איתן כבל: נתנו פה דוגמה של קובי עוז שהוא חבר המליאה.

איתן כבל: לפי הכללים האלה אי-אפשר להשמיע את השירים שלו.

אלכס מילר: נגיד שקורה משהו ברשות השידור.

אלכס מילר: מישהו צריך לתת תגובה רשמית?

אלכס מילר: אז המנכ"ל נותן את התגובה הרשמית.

אופיר אקוניס: ניצן צודק, זה צריך להיות מתואם לנוסח של הופעת חברי המועצה.

אופיר אקוניס: יש שיקול דעת לעורך.

ישראל אייכלר: מה חד פעמי?

ישראל אייכלר: יש כוסות חד פעמיות שאפשר לשתות בהם כמה וכמה פעמים.

עינת וילף: נכון וזה תחום עיסוקו וזה מאוד רחב.

לאה ורון: מעת לעת ובנוסח שתמצא היועצת המשפטית.

כרמל שאמה-הכהן: אנחנו מצביעים על 23ו בדיוק עם אותן התאמות שעשינו בסעיף לגבי חברי המועצה.

עינת וילף: אני מציעה להשאיר את זה "לא ישתתף בשידורים".

כרמל שאמה-הכהן: זה רק בצורת הסתייגות.

עינת וילף: בסדר.

כרמל שאמה-הכהן: הצעה של חברת הכנסת עינת וילף, איסור גורף על המנכ"ל להופיע בשידורים.

כרמל שאמה-הכהן: מי ב עד?

כרמל שאמה-הכהן: מי נגד?

כרמל שאמה-הכהן: הצבעה בעד – 1 נגד – אין נמנעים – אין

כרמל שאמה-הכהן: ההצעה לא התקבלה.

לאה ורון: חברת הכנסת וילף את מעוניינת להגיש הסתייגות?

עינת וילף: לא.

כרמל שאמה-הכהן: עכשיו מצביעים על 23ו עם ההתאמות שבוצעו בסעיף המקביל לחברי מועצה.

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: הסעיף אושר.

אופיר אקוניס: איפה נכנס המכתב של חבר הכנסת מילר?

כרמל שאמה-הכהן: בהקדם.

איתן כבל: דרך אגב, גם שלמה מולה בא עם מכתב.

אופיר אקוניס: זה אותו מכתב בדיוק.

יעל כהן: "מנהלי שידור 23ז.

יעל כהן: (א) ברשות יכהנו מנהלי שידור שישמשו עורכי השידורים שבתחומם ויפעלו בכפוף להנחיות המנהל הכללי; מנהלי השידור יהיו עובדי הרשות.

יעל כהן: (ב) תקופת כהונתו של מנהל שידור תהיה שלוש שנים, ואפשר להאריך את כהונתו לתקופת כהונה נוספת, אחת בלבד, ברציפות.

יעל כהן: (ג) מנהלי השידור יכינו הצעה ללוח השידורים העונתי, כל אחד בתחומו, ויעבירו את ההצעה לאישור המנהל הכללי.

יעל כהן: (ד) למנהלי השידור יהיו נתונות כל הסמכויות הדרושות לשם ביצוע תפקידם.

יעל כהן: (ה) המועצה רשאית לשנות את תחומי אחריותם של מנהלי השידור.

יעל כהן: "

ניצן הורוביץ: מה זה מנהל שידור?

ניצן הורוביץ: זה כמו מנהל הטלוויזיה?

יעל כהן: מנהל הרדיו, מנהל הטלוויזיה.

ישראל אייכלר: מנהלי תכניות זה לא מנהלי שידור?

יעל כהן: לא.

אופיר אקוניס: אפשר לדעת מי הם מנהלי השידור?

יעל כהן: זה יכול להיות דינאמי.

אמיר גילת: לפי המבנה הארגוני החדש: מנהל טלוויזיה, מנהל רדיו, מנהל מדיה חדש, מנהל מדיה בערבית.

ישראל אייכלר: אני מציע להחליף את המילה "מנהלי שידור" ב"מנהלי מדיות" כי כל תכנית זה שידור.

יעל כהן: מדיה זה לא בעברית.

ישראל אייכלר: אז צריך לבקש מהאקדמיה מילה כי "מנהלי שידור" זה יכול להטעות.

ישראל אייכלר: יש שידורים רבים, יומנים, תכניות וזה הכול שידורים.

אופיר אקוניס: למה שלא יהיה כתוב בחוק מי הם?

כרמל שאמה-הכהן: מנהלי מדיה זה מנהלי תוכן.

כרמל שאמה-הכהן: מדיה זה תוכן.

ניצן הורוביץ: אולי כדאי שהם יסבירו.

דנה נויפלד: היתה דילמה אם למנות את הרשימה של אותם מנהלים בתוך החוק או לא.

דנה נויפלד: בגלל שאנחנו עושים חוק ל-40 שנה ויכול שהדברים ישתנו, אנחנו מבקשים להשאיר את הגמישות למועצה.

דנה נויפלד: היום אנחנו יודעים שאלה אותם ארבעה מנהלים אבל כמו שלא היה מנהל מדיה חדשה לפני 5 שנים, אז באותה דרך אנחנו לא יודעים מה יהיה.

דנה נויפלד: לכן אנחנו רוצים להותיר גמישות.

ישראל אייכלר: מה הבעיה לכתוב מדיה?

דנה נויפלד: המילה מדיה היא לא בעברית.

ישראל אייכלר: אין מילה בעברית שמגבילה למדיה?

דנה נויפלד: מדיה זה ברבים ומדיום זה יחיד.

דנה נויפלד: זה צריך להיות מנהל מדיום.

עינת וילף: מהו מרחב הגמישות?

עינת וילף: כבר היום ההפרדה בין טלוויזיה, רדיו ותקשורת מדיה חדשה מתחילה להיעלם.

עינת וילף: מה מידת הגמישות שיש לשנות את זה?

עינת וילף: מכניסים את זה בחקיקה ואני מבינה שהיה פה דיון גדול.

דנה נויפלד: כבר היום יש את סעיף קטן ה' שאומר: "המועצה רשאית לשנות את תחומי אחריותם של מנהלי השידור".

דנה נויפלד: זאת אומרת, כבר "built in" יש לנו מצב שאנחנו מודיעים כלפי העולם שאפשר לשנות את תחומי האחריות שלהם.

עינת וילף: האם אלה התחומים בתוך כל אחד.

דנה נויפלד: לא.

עינת וילף: זאת אומרת שאפשר לשנות את כל המבנה.

דנה נויפלד: אפשר לשנות את כל המבנה.

דנה נויפלד: אנחנו כן רוצים להבהיר, בכל זאת, ולתת ביטוי לכך שיש לנו מנהלים אקסטרה.

דנה נויפלד: שהמנהלים האלה הם מנהלים מסוג מיוחד שיש להם, כל אחד בתחומו - - -

אמיר גילת: אם היינו רוצים להקים היום את רשות השידור היינו מקימים אותה בשלוש חטיבות: תוכן, הפקה והפצה, בכלל בלי קשר לפלטפורמות השידור.

אמיר גילת: החוק בעצם ימנע מאיתנו לעשות את השינוי.

עינת וילף: זה החשש, הוא צודק.

אמיר גילת: אלא אם כן זה מנגנון של מנהל שידור כללי, אבל אז למה להביא דווקא אותם לידי ביטוי.

דנה נויפלד: ההנחה היתה שזה תפקיד מיוחד.

דנה נויפלד: להבדיל מסמנכ"ל כוח אדם או תפקיד אחר.

דנה נויפלד: התפקיד הזה הוא תפקיד מיוחד.

דנה נויפלד: קודם כל הוא תפקיד ניהולי ולכן נתנו לו את אותו ביטוי של מנהל.

ניצן הורוביץ: מי ממנה אותם?

דנה נויפלד: יש מכרזים.

דנה נויפלד: כתוב: "מנהלי השידור יהיו עובדי הרשות".

ישראל אייכלר: זאת הסיבה שאני רוצה שיהיה כתוב "מדיה".

ישראל אייכלר: יש אנשים שיש להם תכניות והם אינם עובדי רשות השידור.

ישראל אייכלר: אני לא רוצה לשלול מהם.

דנה נויפלד: יש פה כמה נקודות בסעיף שצריך לשים לב אליהן.

דנה נויפלד: קודם כל, יש פה הגבלת קדנציה.

דנה נויפלד: זאת אומרת, הוא יכול להיות 3 שנים ולהתמנות ל-3 שנים נוספות.

דנה נויפלד: זה מבטיח רוטציה בתפקיד הזה שהוא תפקיד מאוד בכיר ומשמעותי בחיי הרשות.

דנה נויפלד: הדבר השני זה אחריות לעניין לוח השידורים.

דנה נויפלד: החוק קובע כאן באופן ספציפי וזה מועבר לאישור המנכ"ל.

דנה נויפלד: זאת אומרת, מנהל הטלוויזיה הוא אחראי לניהול הטלוויזיה ולהצעת תכנית השידורים שהוא עניינה של הטלוויזיה.

עינת וילף: אבל עוד 5 כל הדברים האלה יכולים להשתנות.

עינת וילף: השאלה האם אנחנו לא מקבעים בחוק דברים שבסוף יהפכו את רשות השידור שוב לארגון לא מתקדם כי הם יהיו תקועים עם מבנים שלא מאפשרים להם בכלל לפעול בצורה שהיא מתאימה.

דנה נויפלד: את זה ניסינו לפתור על-ידי סעיף קטן ה', שנותן שיקול דעת רחב מאוד למועצה לבוא ולומר: ממחר אין לי יותר הבחנה בין רדיו לטלוויזיה.

עינת וילף: צריך אולי לנסח את הסעיף באופן הרבה יותר חזק שמבה

עינת וילף: יר שאפשר לשנות את כל המבנה: תוכן, הפצה, הפקה.

עינת וילף: כלומר, שזה לא יהיה רק לאחד רדיו וטלוויזיה, אלא שאפשר יהיה לשנות את כל המבנה בהתאם למה שקורה בתחום הזה.

אתי בנדלר: למה הכוונה כשאת אומרת לשנות את המבנה?

דנה נויפלד: רשות השידור לא תוכל לעסוק במכירת פיצות.

דנה נויפלד: בכל זאת היא מוגבלת לעסוק בשידורים.

אמיר גילת: קודם כל אפשר להגדיר את זה "מנהלי שידור בכירים", כדי להבחין ממנהלי שידור רגילים.

אתי בנדלר: אפשר להוסיף את המילה "בכירים", אין בעיה.

אמיר גילת: למשל, אנחנו היום רוצים להתחיל לשדר לחו"ל.

אמיר גילת: כרגע אנחנו לא מקימים את זה ברמה של מדיה אבל זאת הכוונה בעתיד.

אמיר גילת: כרגע זאת תהיה חטיבה בתוך המדיה החדשה ויכול להיות שעוד שנה נרצה להפוך את החטיבה הבינלאומית למדיה בינלאומית.

דנה נויפלד: אין בעיה.

אמיר גילת: מה נותן כל הסעיף הזה, כל 23ז?

דנה נויפלד: לסעיף הזה יש כמה רכיבים.

דנה נויפלד: הרכיב הראשון הוא הרכיב שחייבת להיות פונקציה כזאת.

דנה נויפלד: לא יוכל המנכ"ל לבוא מחר ולומר: אני מחליט הכול ברשות, לא מעניין אותי אף אחד, רק מה שאני מחליט הוא מה שיהיה.

דנה נויפלד: זה דבר ראשון שלא מתאפשר.

ניצן הורוביץ: אבל פונקציות אחרות ברשות אתם לא מפרטים.

ניצן הורוביץ: יש כל מיני תפקידים ב רשות שלא מפורטים בחוק.

דנה נויפלד: אתה צודק אבל זה התפקיד החשוב ביותר.

דנה נויפלד: עיגנו כמה פונקציות ברשות שהן המשמעותיות ביותר ושיש להן חשיבות ומה אנחנו מסדירים לגביהן.

דנה נויפלד: מנהלי המדיות הם האינסטנציות הבכירות ביותר מתחת למנכ"ל בתוך הרשות.

דנה נויפלד: זה לא אומר שהסמנכ"ל לא חשוב או החשב, אבל מבחינת השידור הם אלה החשובים.

דנה נויפלד: זה ה"הארד קור" של הרשות ובשביל זה שמנו אותם שם.

איתן כבל: שכחנו את הדיון הקודם מלפני דקה בשאלה של מנכ"ל שהוא גם העורך הראשי והאם יהיה או לא יהיה עורך ראשי.

איתן כבל: זאת אמורה להיות הפלטפורמה המאזנת אל מול העורך הראשי שהוא גם המנכ"ל.

איתן כבל: אי-אפשר כל הזמן לעשות את הכול טלאים טלאים.

איתן כבל: יש פה איזו גישה וסיסטמה שבונה בסוף את החוק.

איתן כבל: הטענות שאתה מעלה, אדוני היושב ראש, הן לא מופרכות, אבל בסופו של עניין תמיד יהיה רדיו - - -

עינת וילף: בהרבה מקומות בעולם, מי שרבים ביניהם אלה אנשי הרדיו, טלוויזיה והמדיה .

לאה ורון: אני מבקשת להודיע שהתקבל אישור של יושב ראש הכנסת להמשיך את הישיבה של הוועדה על חשבון זמן המליאה.

לאה ורון: הוא נענה לבקשתו של יו"ר הוועדה עד 11:45.

גדי בן יצחק: יש כאן בעיה.

גדי בן יצחק: איך מתמנה מנהל המדיה?

גדי בן יצחק: לא כתוב מכרז, לא כתוב כלום.

גדי בן יצחק: כתוב: "מנהלי שידור שישמשו עובדי רשות השידור".

גדי בן יצחק: איך הוא מתמנה?

גדי בן יצחק: מי ממנה אותו?

דנה נויפלד: בגלל שכתוב שהם עובדי הרשות, אנחנו נגיע לסעיף 24 ושם נאמר בדיוק איך מתמנים עובדי הרשות.

אמיר גילת: אם לא הייתי כפוף היום להסכמים של הרפורמה, כן הייתי עושה היום חטיבת תוכן שאחראית על ייצור תוכן ולא חשוב באיזה פלטפורמה היא משודרת.

אמיר גילת: ההצעה הזאת מגבילה אותי.

איתן כבל: היא לא מגבילה.

איתן כבל: המועצה יכולה כל יום לבוא ולהחליט שהיא רוצה להוסיף מדיות נוספות.

אמיר גילת: אם לא מציינים את המדיות זה בסדר.

דנה נויפלד: לא מציינים.

גד בן-יצחק: כפי שציין אחד מחברי הכנסת, הדיון הזה קשור לדיון על המקצועיות של המנכ"ל או דרכי הניהול.

גד בן-יצחק: יש ניהול במובן של אדמיניסטרציה, ניהול יום יומי ויש ניהול מקצועי ברשות השידור של העיתונאים.

גד בן-יצחק: מכיוון שברשות השידור גם המחוקק וגם העיתונאים מנסים לתת כמה שיותר עצמאות מקצועית לעיתונאים ולמוסד, יש חשיבות למקצוע מאוד מוגדר.

גד בן-יצחק: יש מקצוע של עיתונאי רדיו, כמו שיש צלם.

גד בן-יצחק: יש עיתונאי טלוויזיה.

גד בן-יצחק: הם יכולים להתחלף ביניהם אבל זאת ההגדרה של המקצוע.

גד בן-יצחק: יש גם מדיה חדשה שבה יש דברים חדשים.

גד בן-יצחק: אני מבין את היושב ראש ואפילו שותף לשאיפה שלו לבנות מדיה חדשה.

גד בן-יצחק: אין התנגדות מקצועית לעניין אבל לא יכול להיות שמישהו יבחר במכרז, על-פי החוק ועל-פי ההסכמים, מנהל מקצועי לרדיו ומחר הוא יחליט שהוא יהיה מנהל מקצועי באדמיניסטרציה.

גד בן-יצחק: זה מה שכתבתם פה.

גד בן-יצחק: אפשר באופן זמני לעשות משהו אחר וצריך להגיד שזאת תהיה בחירה מקצועית.

דנה נויפלד: הסעיף הזה הוא סעיף כמעט ריק.

דנה נויפלד: כל מה שהוא קובע זה שיש בעלי תפקידים כאלה.

דנה נויפלד: זה לא יכול לבוא במקום כל מה שקשור לדיני עבודה.

דנה נויפלד: זה לא גובר על שום הסכמים כי אין פה סתירה לשום דבר שקיים.

דנה נויפלד: כל מה שבא הדבר הזה לעשות זה לעגן את בעלי התפקידים ברשות כי זה מה שאנחנו עושים בהצעה הזאת.

דנה נויפלד: זה לא לפגוע, לא בא למנוע וגם לא בא להצר שיקול דעת שהוא קיים ממילא לרה ארגון של ארגון, אם זה לא מתנגש בכל מיני סיכומים של הסכמי עבודה.

גד בן-יצחק: שמחתי לקבל את ההערה לפרוטוקול ואז יש שאלה: למה דברים פשוטים לא נכתבים?

ישראל אייכלר: אגב, יש פה סתירה בין סעיף א' לסעיף ד'.

ישראל אייכלר: בסעיף א' כתוב שהוא יפעל בכפוף להנחיות המנהל הכללי ובסעיף ד' כתוב שיהיו להם כל הסמכויות הדרושות לשם ביצוע תפקידם.

ישראל אייכלר: זאת אומרת שהוא לא צריך להיות כפוף למנכ"ל.

כרמל שאמה-הכהן: לא, זה למעט על המנכ"ל.

קריאה: אדוני היושב ראש אני מברך על הגבלת תקופת הכהונה לפעמיים, אבל למה 3 שנים ולא 4 שנים כפי שנהוג לגבי אחרים.

קריאה: זה נראה ש-3 שנים זה זמן מאוד קצר כדי לעשות משהו.

כרמל שאמה-הכהן: אין לנו בעיה עם 4 שנים.

ישראל אייכלר: אני מבקש להחליף את המילים "מנהלי שידור" ל"מנהלי מדיה".

כרמל שאמה-הכהן: מדיה זה לא בעברית.

דנה נויפלד: אנחנו נבדוק את זה.

כרמל שאמה-הכהן: אם זה בעברית, אין לנו בעיה.

ישראל אייכלר: אני רוצה שתהיה אפשרות בתכניות להעסיק אנשים שהם אינם עובדי הרשות לנהל תכניות ויש דבר כזה.

ישראל אייכלר: לכן אני לא רוצה שיהיה כתוב "מנהלי שידור".

דנה נויפלד: השאלה שאתה מדבר עליה היא שאלה של יחסי עבודה ומה יש להם בתוך הסכמים הקיבוציים.

דנה נויפלד: אני לא יודעת וזה לא בא לפתור את זה וזה לא בא לגבור על זה.

ישראל אייכלר: אז בואו לא נגביל את הרשות, שאסור להם להעסיק בתכניות אנשים שהם אינם עובדי הרשות.

דנה נויפלד: זה לא מוגבל.

דנה נויפלד: זה בסעיף 24 ונגיע לזה עוד מעט.

כרמל שאמה-הכהן: אנחנו מצביעים על סעיף 23ז.

כרמל שאמה-הכהן: התקופות ישתנו מ-3 שנים ל-4 שנים.

כרמל שאמה-הכהן: במידה ו"מדיה" זאת מילה בעברית, לשנות גם את המונח הזה.

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: הצבעה בעד – רוב נגד – אין נמנעים - אין

כרמל שאמה-הכהן: אושר פה אחד.

כרמל שאמה-הכהן: עכשיו אני רוצה לעבור לסעיף שמבקש להוסיף חבר הכנסת אלכס מילר.

כרמל שאמה-הכהן: חבר הכנסת מילר יקריא את הסעיף.

אלכס מילר: תודה.

אלכס מילר: אדוני היושב ראש, אני מבקש להוסיף תיקון לסעיף 31 לחוק רשות השידור, תשכ"ה-1965, בסעיף 31 לחוק העיקרי.

אלכס מילר: האמור בו יסומן א' ואחריו יבוא ב': "בתקציב הרשות כאמור בסעיף קטן א' ייוחד סכום שנתי של 8 מיליון שקלים חדשים לשידור תחנת רדיו המיועדת לשידורים ברוסית".

אלכס מילר: לגבי התחילה: "תחילתו של החוק בתחילת שנת הכספים הראשונה לאחר קבלתו".

כרמל שאמה-הכהן: אתה מוכן להסביר את הסעיף כי הוא לא ברור.

אלכס מילר: מדובר פה על תקציב שקרוב מאוד למה שהיום מתוקצב "רדיו רקע" ברוסית.

אלכס מילר: אנחנו מדברים על-כך שיש אוכלוסייה גדולה מאוד בישראל שהשפה העיקרית שלהם היא השפה הרוסית וזה המקום כמעט היחיד בהיבט הציבורי שבו הם מקבלים אינפורמציה יומית מבחינת כל מה שמתרחש במדינה.

אלכס מילר: מבחינתנו ומבחינת כלל הציבור, כל קיצוץ וכל שינוי בתחנת הרדיו זאת, בעצם גורמת להשלכות רוחב למידע שמקבלים אנשים שהם בגיל מאוד מבוגר.

אלכס מילר: כולנו יודעים שיש להם קושי רב ללמוד את השפה העברית.

כרמל שאמה-הכהן: יש היום רדיו ברוסית?

אלכס מילר: על זה אנחנו מדברים.

כרמל שאמה-הכהן: יש גם רדיו באמהרית?

קריאה: יש שידורים באתיופית.

כרמל שאמה-הכהן: כמה עולים חדשים מאתיופיה יש בישראל?

דנה נויפלד: האפשר להעיר?

כרמל שאמה-הכהן: רק מי שתומך יש לו זמן להעיר.

דנה נויפלד: זאת מטרה טובה שיהיו שידורים ברוסית ובאמהרית ולזה כמובן אי-אפשר להתנגד.

דנה נויפלד: אז מתעוררת השאלה למה אנחנו מקבעים את זה ולא מקבעים גם את השידורים באמהרית.

כרמל שאמה-הכהן: זה מה שביקשתי.

כרמל שאמה-הכהן: זה יהיה באותה פרופורציה.

דנה נויפלד: מה עם הרדיו בערבית?

ניצן הורוביץ: למה מקבעים רוסית ולא מקבעים שפה אחרת?

כרמל שאמה-הכהן: יש לנו שתי קבוצות רציניות של עולים, עולים מברית המועצות ועולים מאתיופיה.

כרמל שאמה-הכהן: אנחנו מדברים על אוכלוסיית העולים שיש להם בעיות עם השפה.

ניצן הורוביץ: יש אנגלית, יש ערבית.

דנה נויפלד: מה קורה אם יש התייעלות בשידורים?

אלכס מילר: זה פשוט מאוד.

דנה נויפלד: אני לא רוצה להתנגד.

דנה נויפלד: אני מבינה את הרצון לצבוע תקציב ואני לא מתווכחת על זה עכשיו.

דנה נויפלד: אני שואלת מה קורה עם עוד 20 שנה מתייעלים השידורים ואת מה שאתה משדר היום ב-8 מיליון אפשר יהיה לשדר ב-2 מיליון?

אלכס מילר: אז תביאו תיקון חוק.

דנה נויפלד: זה לא מקובל לקבוע סכום.

רוברט אילטוב: 8 מיליון שקל יהיו שווים 2 מיליון שקל.

דנה נויפלד: לא מבחינת האינפלציה והערך אלא מבחינת העלות.

רוברט אילטוב: אם הממשלה מתנגדת, שיסתייגו.

אתי בנדלר: אתה מציע לקבע סכום מסוים מתוך התקציב.

אתי בנדלר: אתה מקבע את הסכום הזה בחוק בלי שום מנגנון לשינויו כך שגם בעוד 10 שנים או בעוד 20 שנה יהיו חייבים לייחד סכום של 8 מיליון שקלים חדשים בלי שום קשר לתקציב הכוללת של רשות השידור.

כרמל שאמה-הכהן: תהיה פה התפרצות אינפלציונית ואתה תרצה לשנות את זה כלפי מעלה.

כרמל שאמה-הכהן: אין סמכות למישהו לעדכן את זה.

אלכס מילר: רבותיי, זה כמו כל תקציב קבוע בתוך משרדים ממשלתיים שהוא לא תקציב גמיש.

אלכס מילר: זה לא דבר חדש.

אלכס מילר: יש תקציבים שהם תקציבים קבועים.

אלכס מילר: אני מבקש שתהיה תקנה עם סעיף תקציבי ש-8 מיליון יהיו צבועים.

אלכס מילר: אם הממשלה ביום אחד תראה לנכון לעשות שינוי, אני רוצה שהשינוי הזה יעבור דרך ועדת שרים לענייני חקיקה, יגיע לוועדת הכלכלה, כמו כל תיקון חוק אחר.

איתן כבל: אלכס, אין לי כאן זכות הצבעה ואני לא אהיה נגד.

איתן כבל: יחד עם זאת, אני רוצה לומר לכל חברי הוועדה.

איתן כבל: אנחנו מעמידים את עצמנו בחוק הזה, שיהיו בג"צים על-כך – חייב שיתווסף גם איזה משפט שנותן לזה את הפלטפורמה הנכונה.

כרמל שאמה-הכהן: הייעוץ המשפטי מטפל בזה.

אמיר גילת: אני לא חושב שזה נכון שהחוק מתערב בניהול התקציב הכללי של רשות השידור.

אמיר גילת: אנחנו יודעים עכשיו לעשות את זה אחרת.

אמיר גילת: תשאירו לנו את זה כי זה בסמכות המועצה.

אמיר גילת: יהיו תקציבים מסומנים לכל אחת מהיחידות.

אמיר גילת: גם החוק מדבר על תכניות עבודה - - -

כרמל שאמה-הכהן: אתה יכול לשכנע את חבר הכנסת מילר למשוך את הצעתו?

אמיר גילת: יהיו תקציב מסומן לכל יחידה, לכל חטיבה.

ישראל אייכלר: אני מבקש 20,000 שקלים למורשת יהודי בבל.

כרמל שאמה-הכהן: אנחנו מעלים את הסעיף של חבר הכנסת מילר.

כרמל שאמה-הכהן: אחרי זה אני רוצה להעלות במקביל סעיף נוסף.

כרמל שאמה-הכהן: מי בעד הסעיף כפי שהקריא אותו חבר הכנסת אלכס מילר?

כרמל שאמה-הכהן: הצבעה בעד – 3 נגד – 1 נמנעים – אין

כרמל שאמה-הכהן: אושר ברוב של 3 נגד 1.

אלכס מילר: אתה מגיש הסתייגות?

ישראל אייכלר: אנחנו רוצים סעיף נוסף על מורשת יהודי בלל.

דנה נויפלד: אנחנו מבקשים לשמור על זכותנו - - -

כרמל שאמה-הכהן: חבל לכם לשמור הסתייגות כי זה לא יעלה למליאה בלי זה.

כרמל שאמה-הכהן: כשיש הסכמות ויש הבנות אני לא חוזר בי.

עינת וילף: אני רוצה להעלות הסתייגות.

עינת וילף: אני מציעה למחוק את הסעיף שאושר.

ניצן הורוביץ: גם אני.

כרמל שאמה-הכהן: חברי הכנסת הורוביץ ווילף למחוק את הסעיף שהציע אלכס מילר.

כרמל שאמה-הכהן: מי בעד המחיקה?

כרמל שאמה-הכהן: הצבעה בעד – 1 נגד – 3 נמנעים – אין

כרמל שאמה-הכהן: ההצעה לא אושרה והפכה להסתייגות.

כרמל שאמה-הכהן: לשם שמירה על עיקרון השוויון ומתוך אותו עיקרון, אני אבקש שסכום פרופורציונאלי יישמר גם לשידורים באמהרית.

אתי בנדלר: אני לא יודעת מה זה סכום פרופורציונאלי.

כרמל שאמה-הכהן: אין רדיו באמהרית?

ניצן הורוביץ: יש רדיו מורשת.

קריאה: יש שידורים באנגלית, יש שידורי מורשת.

כרמל שאמה-הכהן: אני מבין את ההתרגשות, יש פה כסף.

עינת וילף: יש פה פוליטיקה.

כרמל שאמה-הכהן: לא, זה לא פוליטיקה.

כרמל שאמה-הכהן: מה הקשר של ישראל ביתנו לדוברי רוסית?

גד בן יצחק: שתיים מהן מוגנות חוק, יש לדינו ויידיש.

גד בן יצחק: עכשיו איך יוצרים מזה?

כרמל שאמה-הכהן: אנחנו מדברים על עולים חדשים.

עינת וילף: זה חוק רע, זה חוק שלא מתחשב בתהליכים שצריך להעביר.

עינת וילף: הוא תוקע את החוק ולוקח שיקול דעת, הוא נועד למטרה פוליטית בלבד ולא מאפשר שינוי בצורה שמייצגת את הרצון לתת שיקול דעת מקצועי.

עינת וילף: לכן זאת פוליטיקה וזה לא באמת מתייחס.

כרמל שאמה-הכהן: ההצעה שלי אומרת שבאותו מנגנון שנקבע לעולים דוברי רוסית, אני מבקש לקבוע הוראה לשידורים בשפה האמהרית ולייחד 1.6 מיליון לשידורים בשפה האמהרית.

ניצן הורוביץ: אבל זה שרירותי.

כרמל שאמה-הכהן: אני רוצה לשמור על השוויון בין הרוסים לאתיופים.

קריאה: מה עם מורשת?

קריאה: מה עם זכויות של ציבור דתי?

ישראל אייכלר: לגישתו של היו"ר, אני רוצה שיוקצב לפחות 3 מיליון שקלים לרשת מורשת ישראל.

כרמל שאמה-הכהן: הם עולים חדשים?

ישראל אייכלר: יש עולים חדשים רבים שהם רוצים לשמוע מורשת.

ישראל אייכלר: יש בהם הרבה עולים.

ישראל אייכלר: הם באים מארצות דוברות אנגלית והם רוצים לשמוע שידורי מורשת ישראל.

כרמל שאמה-הכהן: אנחנו מדברים על קבוצות של עולים.

עינת וילף: דיברתם על-כך שהחוק הזה הוא ל-40 שנה.

עינת וילף: זה לא רציני.

עינת וילף: אם מסתכלים היום על הרכב העולים במדינת ישראל, הרכב העולים הוא ברובו הגדול, אנגלית, צרפתית, רוסית ויש גם ספרדית.

עינת וילף: זה לא רציני.

עינת וילף: דיברנו על חוק ל-40 שנה.

עינת וילף: רוצים לקבע משהו שעוד כמה שנים הוא לא רלוונטי.

דנה נויפלד: חבר הכנסת מילר, אפשר להציע הצעה?

אלכס מילר: אבל אנחנו הצבענו כבר.

דנה נויפלד: אני יודעת, אבל בכל זאת.

אלכס מילר: לא.

עינת וילף: עזבי, זה לא מעניין אותו.

עינת וילף: זאת פוליטיקה, כבר 20 שנה אין עולים חדשים.

אלכס מילר: אנחנו הבנו טוב מאוד מה הקו של סיעת עצמאות כלפי דוברי רוסית.

אלכס מילר: זה בסדר גמור, אין בעיה.

עינת וילף: זאת בדיוק הדמגוגיה הפוליטית של כל המהלך הזה.

עינת וילף: אנחנו מתייחסים לישראלים ואם מסתכלים היום על הרכב העלייה, הרכב העלייה הוא אנגלית, צרפתית, רוסית ולא בפרופורציות שאתם מדברים עליה.

כרמל שאמה-הכהן: חברת הכנסת וילף, אני הייתי מוכן ששום כסף לא ייצבע אבל מרגע שנצבע כסף לקבוצת עולים מסוימת, האתיופים לא יהיו מקופחים.

עינת וילף: לא צריך לצבוע כסף בכלל.

כרמל שאמה-הכהן: אי-אפשר לחשוד בי או בליכוד שהוא מייצג אתיופים.

עינת וילף: דיברתם על חוק ל-40 שנה.

עינת וילף: זה לא רציני לשים דבר כזה בחוק שמוגדר ל-40 שנה.

עינת וילף: זה לא רציני.

עינת וילף: כל ניסיון לעשות מזה הון פוליטי הוא כמובן ברור אבל זה לא רציני מבחינת העבודה המקצועית על החוק הזה.

כרמל שאמה-הכהן: אנחנו נשקול לגבי טווח הזמן.

דנה נויפלד: אפשר להציע הצעה בכל זאת?

ישראל אייכלר: אני אבקש להצביע על ההצעה שלי.

כרמל שאמה-הכהן: קודם כל מצביעים על ההצעה שלי לגבי האתיופים.

כרמל שאמה-הכהן: מי בעד ההצעה?

כרמל שאמה-הכהן: חברת הכנסת וילף, מה לגבי ההצעה לגבי האמהרית?

עינת וילף: שוב, אני בעד שלא ייצבע שום דבר.

כרמל שאמה-הכהן: את יכולה לא להשתתף בהצבעה או להימנע.

עינת וילף: אני לא אשתתף כי ההצעה שלי היא לא לצבוע.

כרמל שאמה-הכהן: הצבעה בעד – רוב נגד – אין נמנעים אין

כרמל שאמה-הכהן: אושר פה אחד הנושא של האמהרית.

אתי בנדלר: עכשיו ההצעה של חבר הכנסת אייכלר.

ישראל אייכלר: להקצות 3 מיליון שקלים לשידורי מורשת ישראל.

כרמל שאמה-הכהן: אני רוצה להבין מה זה שידורי מורשת ישראל.

ניצן הורוביץ: יש שידורי רדיו מורשת.

כרמל שאמה-הכהן: מה עמדת האוצר?

מוטי שקלאר: נכון להיום יש רשת א' מחולקת לשניים.

מוטי שקלאר: מהבוקר עד 16:00 זאת רשת א', תכניות שעוסקות בתרבות וציבור המבוגרים בישראל.

מוטי שקלאר: מ-16:00 יש רדיו מורשת.

מוטי שקלאר: זאת תמונת המצב.

מוטי שקלאר: אתה לא יכול לצבוע רשת ולייצר רשת מורשת שהיא חצי יום על אותו תדר.

כרמל שאמה-הכהן: מורשת משרתת קבוצות עולים?

ישראל אייכלר: יש הרבה עולים דתיים שרוצים לשמוע שידורי מורשת.

כרמל שאמה-הכהן: על איזה סדר גודל של אוכלוסייה מדובר?

ישראל אייכלר: לדעתי הם יותר מאשר האתיופים האתיופים.

ישראל אייכלר: יש כאלה שבאים מצרפת ואנגליה וגרים בארץ והם רוצים לשמוע שידורי מורשת ישראל.

ניצן הורוביץ: מטען צד הם הכניסו לכאן.

כרמל שאמה-הכהן: מי בעד ההצעה של חבר הכנסת אייכלר?

כרמל שאמה-הכהן: אתה מבין שהממשלה מתנגדת להצעה שלך.

ישראל אייכלר: אני תמכתי בהצעה של האמהרית.

ישראל אייכלר: אני לא יודע למה אצלך האמהרים חשובים יותר ממורשת ישראל.

ברוך אסקרוב: בהקשר לנקודה הזאת.

ברוך אסקרוב: גם רשתות אחרות, למשל רשת א', משדרת דברים שקשורים במורשת.

ברוך אסקרוב: הרשת תיהנה מהכסף הזה?

ישראל אייכלר: זה מה שאני רוצה.

ברוך אסקרוב: אתה מדבר על שידורי מורשת ולא על רשת מורשת.

ישראל אייכלר: לא, לא, שידורי מורשת ישראל.

ישראל אייכלר: אני לא נכנס למנגנון.

ישראל אייכלר: אני מבקש שכל אלה שהצביעו בעד האתיופים ובשביל הרוסים, יצביעו בעד גם לזה.

כרמל שאמה-הכהן: הבעיה היא שהממשלה מתנגדת לסעיף הזה.

ישראל אייכלר: הממשלה התנגדה גם לסעיף - - -

כרמל שאמה-הכהן: לא.

ישראל אייכלר: הממשלה לא התנגדה?

ישראל אייכלר: אז שיתנגדו ואני אגיש הסתייגות.

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: הצבעה בעד – 1 נגד – 1 נמנעים – 1

כרמל שאמה-הכהן: אייכלר בעד, אלכס מילר נגד ואני נמנע.

כרמל שאמה-הכהן: לא היה רוב, ההצעה לא אושרה.

אתי בנדלר: זה לא כך, יש קולות שקולים.

אתי בנדלר: אני צריכה להעלות את זה כגרסה.

כרמל שאמה-הכהן: עינת וילף, מה הצבעת?

עינת וילף: אני לא משתתפת כי אני לא בעד צביעת התקציבים הזאת.

כרמל שאמה-הכהן: נמשיך הלאה ובינתיים נבדוק.

יעל כהן: "רואה חשבון מבקר 23ח.

יעל כהן: (א) המועצה תמנה רואה חשבון מבקר לרשות שיבקר את הדוחות הכספיים של הרשות ויחווה את דעתו עליהם; על רואה החשבון המבקר שמונה לפי סעיף קטן זה, יחולו ההוראות לפי סעיפים 154(א) סיפה, 156 ו-160 עד 170 לחוק החברות, התשנ"ט–1999‏ בשינויים המחויבים, כאילו היתה הרשות חברה ציבורית.

יעל כהן: (ב) רואה החשבון המבקר ימונה לתקופה של ארבע שנים ואפשר לשוב ולמנותו לתקופת כהונה נוספת, אחת בלבד.

יעל כהן: "

דנה נויפלד: אני אסביר את הסעיף.

דנה נויפלד: יש לי התלבטות קטנה ביחס לסעיף הזה.

דנה נויפלד: רואה חשבון מבקר הוא זה שבודק את הדוחות הכספיים וזה נדרש נוכח העובדה שרשות השידור מנהלת תקציב לא קטן של כ-800 מיליון שקלים.

דנה נויפלד: חוץ מזה אנחנו מחילים הוראות מחוק החברות על אותו רואה חשבון.

דנה נויפלד: אנחנו בודקים איזו נקודה ביחס לסעיף הזה ולכן אני מבקשת לא לסגור את הסעיף סופית או להצביע בכפוף.

אתי בנדלר: אני מציעה שנדלג על הסעיף הזה.

יעל כהן: "יועץ משפטי 23ט.

יעל כהן: לרשות יהיה יועץ משפטי אשר יהיה עובד הרשות.

יעל כהן: "

כרמל שאמה-הכהן: למה זה בשורה אחת?

כרמל שאמה-הכהן: כך זה מוגדר בחברות ממשלתיות, בלי דרכי המינוי?

דנה נויפלד: הוא עובד הרשות.

כרמל שאמה-הכהן: אין לו הגנה בפני פיטורין כמו יועץ משפטי של רשות מקומית, לדוגמה?

דנה נויפלד: שקלנו את זה.

דנה נויפלד: בסופו של דבר זה היה בנוסח הקודם.

דנה נויפלד: הובע חשש שהנוסח שהכנסנו יכול לפגוע ולא לעזור.

דנה נויפלד: לכן אנחנו רק רוצים כרגע לקבע את אותם שומרי הסף והיועץ המשפטי הוא אחד מהם.

כרמל שאמה-הכהן: בדרך-כלל אתם מגנים על יועצים משפטיים, שייהנו מעצמאות וייהנו מהגנה מניסיון להדיח אותם שלא על רקע ענייני ולכן דורשים רוב מיוחס בתוך הגוף המדיח כדי לקבל החלטה כזאת.

דנה נויפלד: הנושא הזה נדון במסגרת רוחבית לגבי המעמד שלהם.

דנה נויפלד: יש דיונים שמתנהלים לגבי יועצים משפטיים בכלל.

דנה נויפלד: לכן החלטנו להשאיר את זה כך וככל שיהיו החלטות לגבי יועצים משפטיים באופן רוחבי, זה כמובן יחול גם כאן.

כרמל שאמה-הכהן: יש פה חוק מפורש.

כרמל שאמה-הכהן: עורך דין שסיים עכשיו וקיבל תעודה, הוא יכול להיות יועץ משפטי של הרשות?

דנה נויפלד: לא, מה פתאום.

כרמל שאמה-הכהן: למה לא? יש לי אחות, מספר רישיון 60,000 היא יכולה להיות יועצת.

לי פולק: אנחנו עובדים לפי הכללים בשירות המדינה.

דנה נויפלד: יש כללים מה הדרישות מיועץ משפטי.

לי פולק: דרוש ניסיון.

כרמל שאמה-הכהן: למה לא לכתוב פה שדרוש ניסיון?

דנה נויפלד: זה נכון לגבי עוד משרות ופה הכוונה והצורך היה לעגן את אותם תפקידים.

דנה נויפלד: לגבי איך אנחנו מעסיקים עובדים ברשות, תכף נגיע לסעיף 24, שם יש סעיף שעושה תיאומים לגבי משרות דומות בשירות המדינה.

אלי פולק: אני ממש לא מבין מה ההבדל בין יועץ משפטי לבין מבקר פנימי.

אלי פולק: גם למבקר פנימי ישנם תקנות וכללים שחלים על כולם ובכל אופן, בסעיף הבא מדובר על 6 שנים לתקופת כהונה אחת.

אלי פולק: אני חושב שכאשר מדובר על יועץ משפטי לרשות שידור, ואני מדגיש את העובדה של רשות שידור, יועץ משפטי צריך להיות כמו כל האנשים המבקרים הבכירים האחרים.

אלי פולק: צריכה להיות רוטציה.

אלי פולק: לא יתכן שיהיה יועץ משפטי במשך עשרות שנים באותה רשות.

אלי פולק: הדבר הזה הוא לא טוב והוא לא תקין.

אלי פולק: אני מבין שהולכים לעשות חוקים וכן הלאה.

אלי פולק: הכול טוב ויפה, אבל אם הולכים לעשות חוקים, אז למה בכלל לעשות משהו כאן

אלי פולק: שממנו משתמע שכל עוד החוק ההוא לא קיים, מה שקיים הוא שיהיה?

אלי פולק: הוא נותן פה "Carte Blanche " למצב שהוא ממש לא תקין מבחינה ציבורית.

דנה נויפלד: קודם כל, אני מוחה על האמירה הזאת שזה לא תקין מבחינה ציבורית.

דנה נויפלד: ההחלטות לגבי יועצים משפטיים נמצאות בדיון מאוד רחב, כולל בדרגות הגבוהות ביותר, שיחולו באופן רוחבי על שירות המדינה.

דנה נויפלד: לכן אנחנו לא רוצים ליצור פה איזה סתירה ואחרי החלטות ממשלה והחלטות אחרות לבוא ולתקן את החוק.

דנה נויפלד: זה לא נדרש.

דנה נויפלד: החשיבות בדבר הזה היא לעגן את תפקידו של היועץ המשפטי.

דנה נויפלד: הוא עובד הרשות ואנחנו נגיע לסעיף 24 ונראה מה המשמעות של זה.

דנה נויפלד: יש תיאומים כנהוג בשירות המדינה וכך ייעשה גם לעניין הזה.

מרדכי שנבל: למה בביקורת פנימית את עושה בדיוק הפוך?

מרדכי שנבל: יש חוק כללי ואתם עושים הפוך.

מרדכי שנבל: מדוע בסעיף של הביקורת הפנימית אינכם אומרים אותו דבר?

דנה נויפלד: לעניין הביקורת הפנימית יש חוק ספציפי ואנחנו עשינו כמה התאמות והחרפות כדי שהביקורת הפנימית תהיה חזקה יותר אפילו יותר ממה שקיים בדין הרגיל.

אלי פולק: לכן היועץ המשפטי צריך אותו דבר.

כרמל שאמה-הכהן: איך הגעתם למצב כזה?

איתן כבל: בדיוק עכשיו מתקיים דיון רחב ורב היקף עם מאבקים מפה עד להודעה חדשה לגבי העניין הזה.

כרמל שאמה-הכהן: אנחנו מדלגים על הסעיף הזה, אני לא מאשר אותו כך.

כרמל שאמה-הכהן: לקראת הישיבה הבאה אני רוצה לבדוק.

דנה נויפלד: אפשר לפחות לאשר את הסעיף כמו שהוא ואז להוסיף עליו?

כרמל שאמה-הכהן: לא.

כרמל שאמה-הכהן: אני לא מוכן לאשר סעיף כזה של יועץ משפטי אלא אם כן מישהו ישכנע אותי או יסביר לי.

כרמל שאמה-הכהן: להבנתי, זה נראה לי סעיף דק מידי.

איתן כבל: אני מבין את ההתייחסות שלך הרי כל אחד רוצה שיהיה ייעוץ משפטי כמו שצריך לגוף ציבורי.

איתן כבל: נאמר פה שמתקיימים היום דיונים שייצרו מצב חדש לגמרי לגבי כל היועצים המשפטיים.

איתן כבל: אם יהיה דיון על מבקרי הפנים שיפתח את כל הדיון מחדש, אז אותו דבר תתבצע התאמה.

איתן כבל: זה לא בגלל שמישהו חושב שהביקורת הפנימית פחות חשובה מהייעוץ המשפטי.

כרמל שאמה-הכהן: אני רוצה לחשוב על זה.

אלי פולק: אם רשות השידור היא כמו כל גוף אחר, הרי מדובר במקום הרבה יותר רגיש.

איתן כבל: אין ויכוח שיש צורך שיהיה גורם חזק.

אלי פולק: אבל כאן זה מחליש כי זה הופך למצב שפה יש לך גורם – באיזה מקום היועץ המשפטי היה צריך להיות ממונה על-ידי המועצה.

אלי פולק: מי קובע אם היועץ המשפטי ממלא את תפקידו?

אלי פולק: נניח שיועץ משפטי לא מצליח - - -

איתן כבל: בכל מקרה הוא מתבצע בהליך מכרז.

אלי פולק: והמכרז הוא מתחת למנכ"ל או מתחת למועצה?

אלי פולק: אם זה היום זה מתחת למנכ"ל ולא מתחת למועצה.

אלי פולק: האם זה תקין?

איתן כבל: לא נכון, המנכ"ל הוא גם מתחת למועצה.

אלי פולק: לא, אבל המכרז שקובע את עובדי הרשות ומי שממנה את עובדי הרשות זה המנכ"ל וזאת לא המועצה.

כרמל שאמה-הכהן: דנה, על איזה סעיף רצית לדלג?

אתי בנדלר: דילגנו על 23ח.

דנה נויפלד: רציתי שיתחילו עם 24 אבל אם אפשר להמשיך בינתיים, אפשר לשחרר את שרית לעניין המבקר הפנימי.

דנה נויפלד: שרית שפיגלשטיין ממשרד המשפטים עוסקת בענייני ביקורת פנימית.

דנה נויפלד: הבאתי אותה לפה לסיוע.

אתי בנדלר: יש לנו רבע שעה עד לסיום הדיונים.

יעל כהן: "מבקר פנימי 23י.

יעל כהן: (א) לרשות יהיה מבקר פנימי אשר יהיה עובד הרשות.

יעל כהן: (ב) תקופת כהונתו של המבקר הפנימי תהיה שש שנים בלבד.

יעל כהן: (ג) על אף האמור בסעיף 5ד בחוק הביקורת הפנימית, התשנ"ב-1992, (להלן – חוק הביקורת הפנימית) הממונה על המבקר הפנימי יהיה יושב ראש המועצה.

יעל כהן: (ד) בנוסף לאמור בסעיף 7א לחוק הביקורת הפנימית, קביעת תכנית העבודה של המבקר הפנימי תיעשה לאחר התייעצות עם המנהל הכללי של הרשות.

יעל כהן: (ה) בנוסף לאמור בסעיף 7ב לחוק הביקורת הפנימית, המועצה רשאית להטיל על המבקר הפנימי משימות של ביקורת פנימית נוספות על הקבועות בתכנית העבודה.

יעל כהן: (ו) בנוסף לאמור בסעיף 6 לחוק הביקורת הפנימית, המבקר הפנימי יגיש דין וחשבון על ממצאיו למועצה ולוועדת הביקורת ובכלל זה דין וחשבון שנתי".

דנה נויפלד: כמו שאמרנו עד עכשיו, גם המבקר הפנימי הוא פונקציה מאוד משמעותית בתוך רשות השידור.

דנה נויפלד: אנחנו מבקשים פה לבוא ולחזק ולשפר את מעמד המבקר הפנימי.

דנה נויפלד: אני רוצה להבהיר משהו עוד לפני שזה נאמר.

דנה נויפלד: אם יש פה טענה שאנחנו מחלישים בזאת את המבקר הפנימי, אז אפשר למשוך בכלל את הסעיף.

כרמל שאמה-הכהן: מבקרת הרשות נמצאת כאן?

איתנה גרגור: כן.

דנה נויפלד: הסעיף הזה נועד לחזק את מעמדו.

דנה נויפלד: זה בנוסף וההערות פה הן מחמירות יותר ביחס לחוק הביקורת הפנימית.

דנה נויפלד: חוק הביקורת הפנימית ממשיך לחול כפי שחל עד היום על תפקידו של המבקר הפנימי.

מרדכי שנבל: ראשית, זה לא כתוב.

דנה נויפלד: זה לא כתוב כי זה חל "As is".

דנה נויפלד: זה רק יפגע במעמדו.

דנה נויפלד: בנוסף, הוספנו הוראות נוספות שנועדו אף הן לרומם ולחזק את מעמדה של הביקורת הפנימית בתוך רשות השידור.

דנה נויפלד: זה חשוב לי להבהיר, זה נאמר בפרוטוקול.

מרדכי שנבל: זה נשאר בפרוטוקול.

כרמל שאמה-הכהן: מבקרת רשות השידור, מהן ההערות שלך?

איתנה גרגור: מניסיוני ברמת השטח וגם לגבי מבקרים אחרים, כל ההצלחה והתרומה לארגון של מבקרים נובע בעצם מהכרת המערכת לאורך שנים.

איתנה גרגור: לכן יש חשיבות ויש יתרון גדול למבקר שמכיר את השטח ברמה של שנים.

איתנה גרגור: אני רוצה לדעת ולקבל הנמקות.

איתנה גרגור: באף משרד ממשלתי אין הגבלת כהונה למבקרים.

כרמל שאמה-הכהן: זה נכון?

דנה נויפלד: צודקת המבקרת במובן הזה שהסעיף הזה הוא חדשני.

דנה נויפלד: אני שוב רוצה להזכיר ודיברנו על זה אגב הכהונה של חבר מועצה.

דנה נויפלד: הדילמה היתה איך אנחנו משמרים את אי תלותו של אותו מבקר פנימי.

איתנה גרגור: זה בדיוק הפוך.

דנה נויפלד: תני לי לסיים.

דנה נויפלד: המבקר הפנימי אמור לבקר את הארגון.

דנה נויפלד: מבקר פנימי שמכהן בתפקידו – כמובן שהכוונה לא אליך – אבל יש חשש שאם אותו אדם נמצא בארגון במשך הרבה מאוד שנים הוא מאבד את אי התלות שלו והוא נהיה חלק מהארגון.

דנה נויפלד: כמו שאמרנו לעניין חבר מועצה, יש את שאלת המקצועיות אל מול שאלת אי התלות.

דנה נויפלד: המבקר הפנימי, שהוא המבקר היחיד, הוא המבקר שאמור להסב את תשומת לב המועצה לעניין ליקויים בהתנהלות הארגון, אי התלות שלו היא מאוד חשובה.

דנה נויפלד: זה נכון שזה בא במחיר המומחיות מכיוון שאם יש חילופים, אז כמובן שמגיע אדם חדש לארגון.

דנה נויפלד: מהצד השני, בדומה לקדנציה של חבר מועצה, איך משמרים את אי תלותו.

דנה נויפלד: פה ההכרעה היא לכיוון האי התלות.

דנה נויפלד: צודקת המבקרת במובן הזה שזאת הוראה ייחודית.

איתנה גרגור: יש פה חשש למגמתיות כדי להכשיל ולהגביל.

דנה נויפלד: ממש לא.

דנה נויפלד: אני ממש מבקשת שזה לא ייאמר אפילו לפרוטוקול.

דנה נויפלד: אני ממש מבקשת להסתייג מהאמירה הזאת.

דנה נויפלד: אין פה שום כוונה להכשיל ואין פה שום כוונה לפגוע.

כרמל שאמה-הכהן: אמרת שהמבקרים האחרים לא מוגבלים, אנחנו ניקח את זה בחשבון.

איתנה גרגור: לא במשרדים ממשלתיים וגם לא בחברות ממשלתיות.

איתנה גרגור: יש פה גם את עמדת לשכת המבקרים.

כרמל שאמה-הכהן: מייד נשמע אותם.

דנה נויפלד: אני רוצה להעיר שזה לא חל על המבקר הפנימי המכהן.

איתנה גרגור: זה לא משנה.

איתנה גרגור: דיברתי גם באופן כללי על מבקרים שאני מכירה בשטח.

איתנה גרגור: התרומה שלהם לארגון היא בזכות והיתרון שלהם הוא בניסיון רב שנים של היכרות עם הפעילות.

כרמל שאמה-הכהן: את מעירה רק לגבי משך התקופה?

איתנה גרגור: יש סעיפים נוספים בחוק הזה, שהם לא מותאמים ושונים מחוק הביקורת הפנימית.

איתנה גרגור: הייתי רוצה שמר שנבל יציג את הנושא.

מרדכי שנבל: אני נציג לשכת המבקרים הפנימיים.

מרדכי שנבל: הפנייה שלנו היא למחוק את הסעיפים הנוגעים לביקורת פנימית מהצעת החוק.

מרדכי שנבל: רשות השידור הינה גוף ציבורי כהגדרתו בחוק הביקורת הפנימית.

כרמל שאמה-הכהן: אתה לא רוצה שיהיה מבקר פנימי?

מרדכי שנבל: לא, אני ממשיך.

מרדכי שנבל: רשות השידור כהגדרה הינו גוף ציבורי כהגדרתו בחוק הביקורת הפנימית ורשות השידור הינה מפעל או מוסד של המדינה ולכן חוק הביקורת הפנימית חל עליה.

מרדכי שנבל: חל עליה חוק הביקורת הפנימית.

מרדכי שנבל: לכן, אין צורך ויש הוראות מיוחדות לענייני ביקורת פנימית בכל מקום שהוא בחוק הביקורת הפנימית ולכן אין מקום לעשות קטע נפרד לרשות השידור.

מרדכי שנבל: אין שום היגיון בעולם שיהיו הוראות לביקורת פנימית ברשות השידור, בשונה מרשות שדות התעופה או רשות הנמלים או גוף אחר.

כרמל שאמה-הכהן: מה כתוב ברשות הנמלים?

מרדכי שנבל: לא כתוב שום דבר.

מרדכי שנבל: בחוק הביקורת הפנימית כתוב רשימת הגופים שעליהם חלה הביקורת הפנימית.

דנה נויפלד: אדוני לא רוצה לחזק את מעמדו של המבקר הפנימי?

דנה נויפלד: לא רוצה לחזק את מעמדו של המבקר הפנימי?

איתנה גרגור: זה לא מחזק.

מרדכי שנבל: במה אני מחזק?

מרדכי שנבל: גברתי הנאווה תני לי לסיים ואני אגיד לך מה מחזק ומה לא מחזק, אם בכלל.

מרדכי שנבל: אם רוצים לשנות הוראות בנושאים של מבקר פנימי, אז שיגישו הצעות לתיקון חוק הביקורת הפנימית.

מרדכי שנבל: ישנן 3 הצעות, כולל אחת של חבר הכנסת אילטוב לתיקון חוק הביקורת הפנימית.

מרדכי שנבל: ישנם נושאים שהם פוגעים.

דנה נויפלד: מה פוגע?

מרדכי שנבל: אחד, הנושא של הגבלת תקופת כהונה ועל זה היה דיון בוועדה לענייני ביקורת המדינה.

מרדכי שנבל: היה דיון ארוך במספר סיבובים בנושא של חוזר רשות החברות הממשלתיות שניסו להעביר אותו מסר לעניין של הגבלת תקופת כהונה ובסופו של דבר רשות החברות הממשלתיות הורידה את הנושא הזה של הגבלת תקופת כהונה מתוך שהגיעו למסקנה שהדבר פוגע.

מרדכי שנבל: הדבר פוגע כי מבקר פנימי שהוא עובד לתקופה מסוימת מלכתחילה, למרות כל הטענות שהוא יהיה חלק מהארגון.

מרדכי שנבל: נכון, מבקר פנימי הוא חלק מהארגון.

מרדכי שנבל: ביקורת פנימית היא על-ידי הארגון, בתוך הארגון ולמען הארגון.

מרדכי שנבל: הוא פנימי, הוא לא חיצוני, בשונה ממבקר המדינה.

מרדכי שנבל: גם מבקר המדינה, בזמנו, בדיון בוועדה לענייני ביקורת המדינה הביע את דעתו בנושא הזה.

מרדכי שנבל: יותר מזה, אני יכול להגיד שעכשיו יש בדיקת רוחב של מבקר המדינה בנושא של ביקורת פנימית ואין טעם לקבוע כללים שבסופו של דבר יסתרו את ההמלצות האלה.

מרדכי שנבל: מבקר פנימי שמוגבל בתקופת כהונה הוא יהיה "ילד טוב ירושלים" מפני שהוא יצטרך בסופו של דבר את ההמלצות של המבוקרים שלו, כשהוא ילך לחפש מקום עבודה אחר.

מרדכי שנבל: נושא נוסף שפוגע.

מרדכי שנבל: יש פה סעיף שאפשר להטיל עליו מטלות.

מרדכי שנבל: מאשרים לו תכנית עבודה על-ידי ועדת הביקורת והמועצה.

מרדכי שנבל: אפשר להטיל עליו מטלות בלי להקדיש לו אמצעים מקבילים?

מרדכי שנבל: זאת סטייה מתכנית העבודה.

דנה נויפלד: גם היום זה כך בחוק.

מרדכי שנבל: כיוון שיש חוק ביקורת פנימית שמגדיר בכל מקום את הביקורת הפנימית, כל תיקון בנושא הזה צריך להיות דרך אותו מסלול של חוק הביקורת הפנימית.

כרמל שאמה-הכהן: אתה רוצה שחוק הביקורת הפנימית יחול על רשות השידור.

אתי בנדלר: הוא חל כך וכך.

מרדכי שנבל: הוא חל ממילא.

כרמל שאמה-הכהן: אם לשנות, לשנות לכל הרוחב.

דנה נויפלד: אני ממש מתפלאת.

דנה נויפלד: עד עכשיו לא התפלאתי אבל עכשיו אני מתפלאת.

דנה נויפלד: זאת הוראה שנועדה לחזק.

דנה נויפלד: אני רוצה להסביר מה התוספות על חוק הביקורת הפנימית, כל השינויים שהם אקוטיים.

דנה נויפלד: ראשית, לפי חוק הביקורת הפנימית, הממונה על המבקר הפנימי יכול להיות או היושב ראש, שם הדירקטוריון ופה מדובר על מועצה או המנכ"ל.

דנה נויפלד: פה אנחנו אומרים שבניגוד לשם, פה זה רק היושב ראש.

מרדכי שנבל: זה תיקון שאפשר לעשות בתקנון של רשות השידור ולא צריך דבר חקיקה.

דנה נויפלד: ממש לא.

דנה נויפלד: אין תקנון לרשות השידור.

דנה נויפלד: אין תקנון במובן של חברה.

שרית שפיגל שטיין: גם אם יש לך חוק הביקורת הפנימית שחל ואת הולכת ומשנה אותו לגבי גוף מסוים, את חייבת לעשות את זה בחקיקה.

שרית שפיגל שטיין: את לא יכולה לעשות את זה בתקנון שסותר את חוק הביקורת הפנימית.

מרדכי שנבל: הוא לא סותר.

מרדכי שנבל: חוק הביקורת הפנימית נותן את האפשרות.

מרדכי שנבל: זה לא סותר, זה נותן את האפשרות.

דנה נויפלד: אם אנחנו קובעים שיושב ראש המועצה הוא הגורם שממונה על המבקר הפנימי, הוספנו פה שהוא יתייעץ עם המנכ"ל לגבי קביעת תכנית העבודה.

דנה נויפלד: זה השינוי השני שגובר על חוק הביקורת הפנימית.

דנה נויפלד: הדבר השלישי הוא, זה שהמועצה רשאית להטיל על המבקר הפנימי משימות נוספות של ביקורת פנימית.

דנה נויפלד: למה?

דנה נויפלד: כי אם רואים שיש איזו בעיה או ליקוי, המועצה מטילה על המבקר הפנימי לבוא ולבדוק את אותו הדבר.

דנה נויפלד: אם יש פה טענה לגבי מה שהעלית, אפשר להוסיף בסוף שכל זה ייעשה בשים לתכנית העבודה.

דנה נויפלד: כדי שזה לא יגרע מתכנית העבודה.

מרדכי שנבל: יגידו: שימו ואנחנו עוברים הלאה.

דנה נויפלד: אני רוצה להסביר תיקון נוסף שפוגע מאוד במבקר הפנימי.

דנה נויפלד: התיקון הנוסף הוא שצריך להגיש דין וחשבון למועצה ולוועדת הביקורת ובכלל זה לתת דין וחשבון שנתי.

דנה נויפלד: זה כל התיקונים.

דנה נויפלד: אני שמה בצד לשנייה את עניין הכהונה.

דנה נויפלד: אלו כל התיקונים שיש שגוברים על חוק הביקורת הפנימית.

כרמל שאמה-הכהן: זמננו תם.

כרמל שאמה-הכהן: עד הישיבה הבאה תנסו לראות אם אתם יכולים להגיע להסכמות.

כרמל שאמה-הכהן: הישיבה הבאה תחודש היום ב-17:30.

כרמל שאמה-הכהן: הודענו בישיבה הקודמת שהישיבה היום תהיה ארוכה ותתחדש אחרי המליאה.

כרמל שאמה-הכהן: לכן היא תחודש בשעה 17:30.

כרמל שאמה-הכהן: מזכירות הוועדה לא תפיץ הזמנה חדשה ותכין אישורי כניסה לכל מי שהשתתף היום בדיון בלי צורך להזמין באופן פרטני.

כרמל שאמה-הכהן: הישיבה נעולה.